text:
Башҡортостан «Европа — Көнбайыш Ҡытай» автомагистрале төҙөлөшө өсөн аҡса бүлгән тәүге төбәктәр иҫәбендә — Михаил Бабич Фото: Башҡортостан буйынса Баш федераль инспекторҙың матбуғат хеҙмәте
Башҡортостан «Европа — Көнбайыш Ҡытай» автомагистрале төҙөлөшө өсөн аҡса бүлгән тәүге төбәктәр иҫәбендә — Михаил Бабич
Башҡортостан «Европа — Көнбайыш Ҡытай» автомагистрале төҙөлөшө өсөн аҡса бүлгән тәүге төбәктәр иҫәбендә — Михаил Бабич Фото: Башҡортостан буйынса Баш федераль инспекторҙың матбуғат хеҙмәте
ӨФӨ, 2015 йыл, 23 ноябрь. /«Башинформ» мәғлүмәт агентлығы, Арина Рәхимҡолова/.
Башҡортостан «Европа — Көнбайыш Ҡытай» транспорт коридоры төҙөлөшө өсөн төбәк ҡаҙнаһынан аҡса бүлгән тәүге өс субъект иҫәбенә инде. Был хаҡта Рәсәй Президентының Волга буйы федераль округындағы тулы хоҡуҡлы вәкиле Михаил Бабич илдә автомагистралдәр селтәрен төҙөүгә арналған стратегик сессияла белдерҙе. Ул уны Һамарҙа Рәсәйҙең транспорт министры Максим Соколов менән берлектә үткәрҙе.
Магистралдең һуңғы маршрутын раҫлаған саҡта төбәктәрҙә юғары тиҙлекле юлдарҙы проектлауға һәм төҙөүгә һалынған аҡсаны иҫәпкә алырға кәрәк, тип билдәләне Михаил Бабич. Тулы хоҡуҡлы вәкил Башҡортостандан тыш Татарстанда һәм Ырымбур өлкәһендә «Европа — Көнбайыш Ҡытай» коридорының бер өлөшө булараҡ ҡаралған автомагистралдәрҙе һалыуға төбәк бюджеттарынан 10 миллиард һумдан ашыу аҡса бүленгәнлеге хаҡында иҫкә төшөрҙө.
Башҡортостан буйынса Баш федераль инспекторҙың матбуғат хеҙмәтендә хәбәр итеүҙәренсә, юғары тиҙлекле транспорт юлының дөйөм оҙонлоғо 702 саҡрым тәшкил итәсәк, шуның 282 саҡрымы Башҡортостан биләмәһе аша үтә. Республика биләмәһендә «Европа — Көнбайыш Ҡытай» магистраленең түләүле участкаһы төҙөлөшөнөң инвестиция проекты «Баулы — Күмертау» юлын төҙөүҙе күҙ уңында тота. Маршрутҡа ҙур сәнәғәт ҡалалары — Стәрлетамаҡ, Ишембай, Салауат, Мәләүез, Күмертау индерелгән.
Әлеге мәлдә «Баулы — Күмертау» автобанын урынлаштырыу өсөн дәүләт мохтажлығы өсөн ер участкаларын алыу буйынса эштәр бара. Ыҡ йылғаһы аша күпер менән ике участкала юл төҙөлөшөнөң проекты әҙерләнгән. Ауыл хужалығы тәғәйенләнешендәге ерҙәрҙе сәнәғәт категорияһына күсереү эштәре ғәмәлгә ашырыла, «Баулы — Күмертау» автомобиль юлының ҡаршы һыҙатында уңдырышлы ҡатламды алыу буйынса әҙерлек эштәре алып барыла.


c: text/html

text:
Рөстәм Хәмитов Башҡортостандың Йәмәғәт палатаһы рәйесе Ольга Панчихина менән осраштыФото: Башҡортостан Башлығының матбуғат хеҙмәте
Рөстәм Хәмитов Башҡортостандың Йәмәғәт палатаһы рәйесе Ольга Панчихина менән осрашты
Рөстәм Хәмитов Башҡортостандың Йәмәғәт палатаһы рәйесе Ольга Панчихина менән осраштыФото: Башҡортостан Башлығының матбуғат хеҙмәте
ӨФӨ, 2016 йыл, 19 февраль. /«Башинформ» мәғлүмәт агентлығы, Александр Смирнов/.
18 февралдә Республика йортонда Рөстәм Хәмитов Башҡортостандың Йәмәғәт палатаһы рәйесе Ольга Панчихина менән осрашты. Осрашыу барышында палатаның былтырғы эш йомғаҡтары һәм Коммерцияға ҡарамаған ойошмаларҙың ресурс үҙәген булдырыу мәсьәләһе тикшерелде.
Ольга Панчихина 2015 йылда Башҡортостанда гражданлыҡ йәмғиәте үҫешенең торошо тураһында доклад менән сығыш яһаны, республикала Коммерцияға ҡарамаған ойошмаларҙың ресурс үҙәген булдырырға тәҡдим итте.
– Коммерцияға ҡарамаған ойошмаларҙың күбеһе үҙаллы ойошторола һәм үҙҙәренең йүнәлештәренә нигеҙ һалыусы булып тора. Ләкин уларҙы туплаусы берҙәм ресурс үҙәге кәрәк, – тип билдәләне ул. – Һуңғы өс йылда коммерцияға ҡарамаған ойошмалар конкурстарҙа бик әүҙем ҡатнаша. Быйыл республиканан Президент гранттарына 425 ғариза бирелде, шуларҙың 21-е еңеп сыҡты. 2013 йылда 120-нән ашыу ғариза ебәрелгән, 15-е еңеү яулаған, был иһә сифаттың юғары булыуы хаҡында һөйләй. Шуға күрә ресурс үҙәге мәғлүмәт ярҙамы өсөн кәрәк.
Рөстәм Хәмитов Йәмәғәт палатаһының республика тормошондағы әһәмиәтен билдәләне.
– Ошо мөһим орган йәмәғәт, коммерцияға ҡарамаған ойошмаларҙың көсөн бергә тупларға мөмкинлек бирә. Һеҙ ҙур эштәр башҡараһығыҙ һәм ҡатмарлы процестарҙы көйләйһегеҙ, – тине республика Башлығы. – Бик күп кешеләр Йәмәғәт палатаһы аша дөрөҫ, кәрәкле проекттарҙы ғәмәлгә ашырыуға йәлеп ителә. Киләсәктә һеҙҙең менән бергәләп эшләйәсәкбеҙ.
Республика етәксеһе фекеренсә, яңы коммерцияға ҡарамаған ойошмаларҙың барлыҡҡа килеүе гражданлыҡ йәмғиәте үҫешендә ыңғай сағыла.
– Беҙҙең бурыс – кешеләр үҙҙәрен хужа итеп тойһон өсөн үҙ-үҙен көйләүсе мөхит булдырыу. Муниципалитеттарҙа, ҡала округтарында мөһим ҡарарҙарҙы етәкселәр түгел, халыҡ ҡабул итергә тейеш, – тине Рөстәм Хәмитов. – Ошо йәһәттән Йәмәғәт палатаһы ҙур эш башҡара. Аңлашыла, гранттар алырға кәрәк, кешеләр бөтә йүнәлештәрҙә үҫешергә тейеш. Әммә был – икенсе мәсьәлә. Тәү сиратта йәмғиәт фекерен тыуҙырыу, халыҡты дөрөҫ эшкә йәлеп итеү, коммерцияға ҡарамаған ойошмаларға, эшҡыуарлыҡҡа ярҙам итеү шарт.

robotstxt: allowed

filter: keep


text:
Башҡортостанстат республиканың социаль-иҡтисади үҫеше хаҡында
Башҡортостанстат республиканың ғинуар-февраль айындағы социаль-иҡтисади үҫешенең төп күрһәткестәрен иғлан итте.
Мәҫәлән, ике ай йомғаҡтары буйынса ойошмалар әйләнеше 233 миллиард 95,1 миллион һум тәшкил итте – былтырғы ошо уҡ күрһәткескә ҡарата 126,3 процент. Үҙҙәрендә етештерелгән тауарҙар тейәп оҙатыу, үҙ көстәре менән эштәр башҡарыу, хеҙмәтләндереүҙәр күрһәтеү 147,3 миллиард һумлыҡ тәшкил итте (134,1%).
Эшмәкәрлектең «Төҙөлөш» төрө буйынса башҡарылған эштәр күләме – 6,18 миллиард һумлыҡ (102,8%). Ауыл хужалығында 9,2 миллиард һумлыҡ продукция етештерелгән (102,2%).
Ике айҙа 122,4 мең квадрат метр дөйөм майҙан менән торлаҡ йорттар файҙаланыуға тапшырылған (104,5%).
Республикала транспорт йөк әйләнеше 29,4 миллиард тонна-километр тәшкил иткән (101,9%).
Ваҡлап һатыу сауҙа әйләнеше – 52,98 миллиард һум (103,9%), йәмәғәт туҡланыуы – 2,26 миллиард һум (97,6%). Халыҡҡа күрһәтелгән түләүле хеҙмәтләндереүҙәр күләме – 21,9 миллиард һум кимәлендә (102,5%).
Ҡулланыу хаҡтары һәм тауарҙарға, хеҙмәтләндереүҙәргә тарифтар индексы ғинуар-февраль йомғаҡтары буйынса – 102,8%. Сәнәғәт тауарҙары етештереүселәрҙең хаҡтар индексы – 103,7%.


text:
Фото:
Виктор Христенко Өфө моторҙар эшләү берекмәһенең эшен баһалай
Фото:
Өфөгә Рәсәй Федерацияһының сәнәғәт һәм сауҙа министры Виктор Христенко эш сәфәре менән килде. Башҡортостан Президенты Рөстәм Хәмитов менән бергә Виктор Христенко, шулай уҡ Рәсәй Сәнәғәт һәм сауҙа министрлығының Авиация сәнәғәте департаменты директоры Юрий Слюсарь, «ОБОРОНПРОМ» Берләшкән сәнәғәт корпорацияһы» асыҡ акционерҙар йәмғиәте генераль директоры Андрей Реус Өфө моторҙар эшләү производство берекмәһенең (ӨМЭПБ) ҡайһы бер объекттарында булды. Улар араһында –газотурбина двигателдәре компрессорҙарының монотәгәрмәстәрен әҙерләү өсөн эксперименталь линия иретеп йәбештереү участкаһы. Был участка – Рәсәйҙә беренсе һәм Европала дүртенсе.
Виктор Христенко шулай уҡ махсус технология ҡулланып двигателдәр йыйылған заводтың йыйыу производствоһын ҡараны. Бының өсөн йыйыу подразделениеһына айырым узелдар өсөн комплекттар һәм әҙер изделиелар килә.
Бынан тыш, федераль министр перспективалы газотурбина двигателдәре етештереү өсөн турбиналар һәм компрессорҙар роторҙары әҙерләү комплексының йыйыу участкаһы менән танышты. Был комплекс «ӨМЭПБ производствоһын реконструкциялау һәм ҡайтанан техник ҡоралландырыу» проектын тормошҡа ашырыуҙың беренсе этабы булып тора.
Виктор Христенко, бөгөн Рәсәй хәрби һәм граждандар двигателдәр эшләү проекттарын тормошҡа ашырыу барышы, тармаҡты үҫтереү перспективалары менән танышыу үтә мөһим, тип билдәләне.


text:
Раил Сарбаев: «Мәғлүмәт технологияларын үҫтереүгә етди ҡараш талап ителә»
БР Хөкүмәте Премьер-министры Раил Сарбаев рәйеслегендә үткән сираттағы кәңәшмәлә мәғлүмәт-коммуникация технологиялары үҫеше тикшерелде.
— Был мәсьәлә бик мөһим һәм етди, — тине Раил Сәлих улы.
— Республикабыҙ Президентының Мөрәжәғәтнамәһендә электрон Башҡортостан булдырыу, электрон Хөкүмәт сиктәрендә БР-ҙың мәғлүмәт-коммуникация технологиялары һәм дәүләт хеҙмәттәрен электрон күрһәтеү тураһында айырым пункт менән әйтелә.
Раил Сарбаев билдәләүенсә, бөгөн төбәктә база өлөшө булдырылды һәм уңышлы эшләй. Уға дәүләт власы органдары порталы, дәүләт хеҙмәттәре сайты, дәүләт һатып алыуҙары порталы, төбәк раҫлау үҙәге, ведомство-ара мәғлүмәттәр йәһәтенән үҙ-ара эш итеү системаһы, мәғлүмәт киоскылары һәм электрон карта инә.
- Бурыс ябай — халҡыбыҙҙың төрлө инстанциялар буйлап йөрөүен, сираттарҙы кәметеү, шул иҫәптән коррупция осраҡтарын юҡҡа сығарыу. Ҡыҫҡаһы — граждандарыбыҙҙың тормошон еңеләйтеү, — тине Раил Сарбаев.
“Электрон Хөкүмәт” программаһын тормошҡа ашырыу йәһәтенән вәкәләтле орган — БР-ҙың Иҡтисади үҫеш министрлығына ҙур әһәмиәт бирелә. Ведомство башлығы Евгений Евтушенко билдәләүенсә, вәкәләтле органға өс төп йүнәлеш беркетелгән. Улар — федераль башҡарма власть органдары тарафынан күрһәтелгән хеҙмәттәр тураһындағы мәғлүмәттәрҙең йөкмәткеһен тикшереүгә ҡайтып ҡалған йыйылма реестрҙың мәғлүмәт ресурсын алып барыу, методик тәҡдимдәр булдырыу, мониторинг һәм мәғлүмәттәргә анализ.
— Ил һәм республика етәкселегенең ошо мәсьәләгә ҙур иғтибар биреүен иҫәпкә алып, мәғлүмәт технологияларын үҫтереүгә етди ҡараш булдырыу зарур, — тине Раил Сарбаев.
Ул бөтә башҡарма власть органдарына 1 апрелгә тиклем дәүләт хеҙмәттәрен электрон төрҙә күрһәтеүгә күсеү буйынса календарь план төҙөргә һәм уны ведомство-ара комиссияға тәҡдим итергә ҡушты.


text:
Пенсия фонды «2011 йылдың иң яҡшы страховкалаусыһын» һайлай
Рәсәй Пенсия фонды «Мотлаҡ пенсия страховкалауы буйынса иң яҡшы страховкалаусы–2011» бөтә Рәсәй конкурсына старт бирҙе.
Унда ҡатнашыу өсөн ни бары Рәсәй Пенсия фондына мотлаҡ пенсия страховкалауына страховка иғәнәләрен ваҡытында түләү кәрәк. Бынан тыш, эш биреүсегә һәм страховкаланған граждандарға ҡарата пенсия ҡануниәтен боҙоу тураһындағы ялыуҙар булмаҫҡа тейеш.
Рәсәй Пенсия фондының Башҡортостан буйынса бүлексәһенең матбуғат хеҙмәтенән хәбәр итеүҙәренсә, еңеүселәр дүрт категорияла билдәләнәсәк.
Иң яҡшы страховкалаусылар дипломдар менән бүләкләнәсәк. Киләһе йылдың майында, 2011 йыл өсөн иҫәп-хисап тапшырылғандан һуң, конкурсҡа йомғаҡ яһаласаҡ.
2010 йылда конкурста Рәсәй Федерацияһының барлыҡ субъекттарынан 6,5 миллиондан ашыу эш биреүсе ҡатнашҡан. Башҡортостанда иң намыҫлы һәм яуаплы эш биреүселәр 217 теркәлгән страховкалаусы һәм шәхси эшҡыуар араһынан һайланған. Конкурс һөҙөмтәләре буйынса уларҙың 16-һы почетлы дипломдарға лайыҡ булған.


text:
Өфөлә Бөйөк Еңеү айҡанлы 1945 метрға йүгереү ойошторола
ӨФӨ, 2015 йыл, 29 апрель. /«Башинформ» мәғлүмәт агентлығы, Артур Басиров/.
10 майҙа Өфөлә Бөйөк Еңеү айҡанлы 1945 метрға йүгереү ойошторола. Сараны «I Love Running» Дөрөҫ йүгереү мәктәбе уҙғара.
Спорт акцияһы Рәсәйҙең 14 ҡалаһында үтә. Теркәлгән ҡатнашыусыларҙың һәммәһе лә яулыҡ (бандана) ябынып йүгерәсәк.
Өфөлә сара көндөҙгө сәғәт 12-лә Урмансылар паркында ойошторола. Ҡатнашыу өсөн «I Love Running» Дөрөҫ йүгереү мәктәбенең сайтында теркәлергә кәрәк.


text:
Рәсәй һәм донъя хәбәрҙәре
Рәсәй Оборона министрлығының рәсми вәкиле Игорь Конашенков Американың Рәсәй террорсылар менән көрәштә уңышҡа өлгәшә алманы, тигән белдереүен кире ҡаҡты. Америка ИГИЛ менән һуғышҡан осорҙа боевиктар күберәк биләмәләрҙе яулап алды тине ул.
Джет Пак компанияһы башлығы Дэвид Мейман яңы реактив сумканы һынап ҡараған. Ул кешене 3 километр бейеклеккә күтәрә ала. Тиҙлеге сәғәтенә 160 километрға етә.
Польшала Висла йылғаһында русалка тотҡандар. Ул ике метрлыҡ, ҡойороҡло, кәүҙәһенең өҫкө өлөшө кешенекенә оҡшаш йән эйәһе. Был видеоны төшөрөүсе русалканы тотоусыларҙың махсус костюм кейеүенә лә иғтибар иткән.


text:
«Салауатбыяла» йәмғиәте «Glasstec – 2010» халыҡ-ара күргәҙмәһендә ҡатнашты
«Салауатбыяла» асыҡ акционерҙар йәмғиәте Германияла «Glasstec – 2010» халыҡ-ара быяла сәнәғәте махсус күргәҙмәһендә ҡатнашты. Предприятиенан хәбәр итеүҙәренсә, компанияның күргәҙмәлә ҡатнашыуының төп маҡсаты – быяла етештереү һәм эшкәртеү өсөн ҡорамалдар етештереүсе фирмалар менән халыҡ-ара контакттар эҙләү һәм нығытыу. Потенциаль партнерҙарҙа Башҡортостан предприятиеһы сығарған табаҡлы быяла ҙур ҡыҙыҡһыныу уятты.
Быйыл «Салауатбыяла» асыҡ акционерҙар йәмғиәте күргәҙмәлә «Һарытау төҙөлөш быялаһы» акционерҙар йәмғиәте менән берлектә ҡатнашты, уның акцияларының 100 проценты ла Салауат компанияһына ҡарай.
«Glasstec» ике йылға бер Дюссельдорфта үтә һәм донъяла иң ҙур быяла сәнәғәте күргәҙмәһе булып тора. Унда яңы продукттар, быяла эшкәртеү алымдары һәм уны ҡулланыу варианттары тәҡдим ителә.


text:
Күгәрсен районында 170 ауыл Советы депутатын һайлаясаҡтар
Күгәрсен районында 13 мартта 20 ауыл биләмәһе Советына депутаттар һайлаясаҡтар. 170 мандатҡа 355 кандидат дәғүә итә.
Күгәрсен районы территориаль һайлау комиссияһы рәйесе Николай Гаврилов хәбәр итеүенсә, 162 кандидат — «Берҙәм Рәсәй» партияһынан, 18 – «Ғәҙел Рәсәй»ҙән, 14 ЛДПР-ҙан күрһәтелгән. КПРФ вәкилдәре депутат урыны өсөн үҙ-үҙен күрһәтеүселәр иҫәбендә көрәшәсәк.
Николай Гавриловтың һүҙҙәренә ҡарағанда, районда һайлауға килеүҙе 90 процент кимәлендә көтәләр.
— Бынан алдағы һайлауҙар үткәреү тәжрибәһе күрһәтеүенсә, ҙур булмаған тораҡ пункттарында йәшәүселәр һайлауға барыһы ла тиерлек килә, — тип аңлатты ул. — Мораҡ һәм Йомағужа кеүек ҙур ауылдарҙа, ғәҙәттә, һайлауға халыҡтың 70 проценты тирәһе килә.


text:
Өфөлә «Ҡатын-ҡыҙ – йыл директоры» конкурсының төбәк этабы үтәсәк
14 ноябрҙә Өфөлә «Ҡатын-ҡыҙ – йыл директоры» XVII Бөтә Рәсәй конкурсының төбәк этабы үтәсәк. Уны үткәреү урыны итеп һәр ваҡыттағыса БР Сәнәғәт һәм инновация сәйәсәте министрлығының йыйылыштар залы һайланған.
Конкурста республиканың төрлө ҡалаларынан һәм районлврынан 14 предприятие һәм ойошма етәксеһе ҡатнашасаҡ. Конкурсанттарҙың географияһы ярайһы уҡ киң: Өфө, Благовещен, Октябрьский, Сибай, Нефтекама ҡалалары, Стәрлетамаҡ, Ейәнсура, Нуриман райондары. Һәр ваҡыттағыса, ҡатнашыусылар ун номинацияның береһендә иң яҡшы булыу хоҡуғына ярышасаҡ.
— Быйыл «Дәүләт хеҙмәткәре» номинацияһында ҡатнашыуға дәғүәселәр булмаясаҡ, — тип хәбәр итте Башҡортостандың Ҡатын-ҡыҙ эшҡыуарҙар ассоциацияһы рәйесе Алла Кузьмина. — Уның урынына яңы номинация өҫтәлде — «Бизнеста инновацион алымдар».
Билдәле булыуынса, конкурс Рәсәйҙә 1996 йылдан йәмғиәттә ҡатын-ҡыҙ-лидерҙың ролен, уның эшмәкәрлектең төрлө өлкәләрен үҫтереүгә индергән өлөшөн күрһәтеү маҡсатында үткәрелә. Ул бизнеста һиҙелерлек уңышҡа өлгәшә алған, предприятие менән һөҙөмтәле етәкселек иткән, йәмәғәт һәм хәйриә эше менән шөғөлләнгән, төбәктең социаль-иҡтисади программаларын тормошҡа ашырыуҙа әүҙем ҡатнашҡан ҡатын-ҡыҙҙарҙың ҡаҙаныштарын билдәләү өсөн булдырылған.
Төбәк этабында еңеүселәрҙе бүләкләүҙе 29 ноябрҙә «Бәләкәй ҡалалар һәм территориялар — үҫеш гөктәләре» III Республика форум-күргәҙмәһе сиктәрендә үткәрергә планлаштырыла. Ул, ошоға оҡшаш тематика буйынса элекке эшҡыуарлыҡ форумдары кеүек, Стәрлетамаҡта үтәсәк.


text:
Башҡортостан дәүләт хеҙмәте һәм идара итеү академияһының белем биреү программаһы Рәсәйҙә иң яҡшыһы тип танылды
ӨФӨ, 2015 йыл, 6 февраль. /«Башинформ» мәғлүмәт агентлығы, Арина Рәхимҡолова/.
Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһының «Дәүләт һәм муниципаль идара итеү» программаһы эксперттар тарафынан иң яҡшыһы тип баһаланды. Башҡорт ғалимдарының уҡыу ҡулланмаһы «Инновациялы Рәсәйҙең иң яҡшы белем биреү программалары» йыйынтығына инде.
Башҡортостан дәүләт хеҙмәте һәм идара итеү академияһының матбуғат хеҙмәтенән хәбәр итеүҙәренсә, был проект белем биреү программаларының сифатын баһалауҙың ғәҙел критерийы булып тора һәм киң академия һәм профессиональ йәмәғәтселек араһында танылыу тапты. Академияның 2013-2014 йылғы йыйынтыҡҡа ингән «Дәүләт һәм муниципаль идара итеү» уҡыу методикаһы дәүләт һәм муниципаль идара итеү кафедраһы мөдире Илшат Рысаев тарафынан әҙерләнгән.
Профессиональ белем биреү өлкәһендәге эксперттар гильдияһы, «Аккредитация в образовании» журналы редакцияһы ла башҡорт ғалимдарының юғары ҡаҙанышын билдәләне.


text:
Башҡортостанда Рәсәй киноһы йылы «фильм төшөрөү»ҙән башландыФото: автор фотоһы
Башҡортостанда Рәсәй киноһы йылы «фильм төшөрөү»ҙән башланды
Башҡортостанда Рәсәй киноһы йылы «фильм төшөрөү»ҙән башландыФото: автор фотоһы
ӨФӨ, 2016 йыл, 25 ғинуар. /«Башинформ» мәғлүмәт агентлығы, Ләйлә Аралбаева/.
Бөгөн Өфөләге «Родина» кинотеатрында Башҡортостанда Рәсәй киноһы йылын асыу тантанаһы булды. Байрам программаһы «фильм төшөрөү» һәм «хлопушка» тип аталған ҡулайлама менән асылды. Тантанаға килеүселәрҙең барыһы ла: режиссерҙар, операторҙар, актерҙар, тармаҡ ветерандары һәм мәҙәниәт эшмәкәрҙәре рельстар буйлап йөрөгән кино камераһы тоҫҡауына эләкте. Һәммәһе лә Рәсәй Кинематография үҙәгенә ҡыҙыл келәмдән атлап инде.
Ойоштороусылар кинематографтарҙың штативҡа тәрилкәне һуғып ватыу йолаһын да үтәне. Танылған кино эшмәкәрҙәренең автографтары ҡуйылған тәрилкә киҫәктәрен һәр кем үҙенә иҫтәлеккә алды. Илебеҙ кинематографияһын үҫтереүгә арналған викторина тәүге тауышһыҙ, Рәсәй һәм башҡорт фильмдары хаҡында иҫкә төшөрҙө.
Башҡортостандың мәҙәниәт министры Әминә Шафиҡова йыйылыусыларҙы ҡотлап, Республика киномарафонының башланыуы тураһында иғлан итте. Унда республикала ҡалалары һәм райондары ҡатнаша. Тәүгеләрҙән булып эстафетаны Сибай ҡалаһы ҡабул итә, 2016 йылдың декабрендә йыл символы Өфөгә әйләнеп ҡайта.
«Рәсәй киноһы йылы республикабыҙҙа тәүге кино күрһәтеүгә 115 йыл тулыуға тура килде. Былтыр иһә халыҡ-ара «Көмөш Аҡбуҙат» милли һәм этник кино фестивален үткәреүгә башланғыс һалған «Башҡортостан» киностудияһының 25 йыллығын билдәләнек, — тине министр. — Йыл һуңында халыҡтың илебеҙҙә төшөрөлгән фильмдарға ҡыҙыҡһыныуы артыр тип өмөтләнәм».
Байрамдың рәсми өлөшөнән һуң Айнур Асҡаровтың «Әсә» фильмы күрһәтелде. Көн дауамында тамашасылар «Родина» кинотеатрында, шулай уҡ «Простор» һәм «Мегаполис» кинокомплекстарында «Башҡортостан» киностудияһының анимацион, документаль, нәфис фильмдарын ҡарай ала.


text:
Симфония
Симфо́ния (грек. σuuφwvίa — оҡшаш яңғыраш , (созвучие)) — Оркестр өсөн яҙылып, бер-береһенән музыкаһы һәм темпы менән айырылып торған 3-4 өлөшлө ҙур музыкаль әҫәр; оркестр өсөн яҙылған ҙур күләмле музыкаль әҫәр.
Төзөлөшө[үҙгәртергә | вики-тексты үҙгәртергә]
Соната менән оҡшашлығы арҡаһында, соната менән симфонияны йыш ҡына «соната-симфоник цикл» тип берләштереп әйтәләр. Классик симфониялә (йәғни Вена классиктары — Гайдн, Моцарт, Бетховен ижадында) ғәҙәттә дүрт өлөштән тора.
- 1-се өлөш, тиҙ темпта, соната формаһында яҙыла.
- 2-се өлөш, әкрен хәрәкәттә, вариациялар формаһында, рондо, рондо-соната, ҡатмарлы өс өлөшлө, һирәк кенә соната формаһында яҙыла.
- 3-сө өлөш – скерцо йәки мэнуэт – өс-өлошло формала da capo трио мнәән (йәғни A-trio-A схемаһы буйынса)
- 4-се өлөш, тиҙ темпта – соната формаһында, рондо яки рондо-соната формаһында яҙыла.
Программала яҙылған билдәле эстәлеккә бәйле симфонияны программалы симфония дип атайҙар. Мәҫәлән, Бетховендың «Пастораль симфонияһе», Берлиоздың «Фантастик симфонияһы» һәм башҡаларҙы әйтергә мөмкин мөмкин.
Музыкаль фрагменттар[үҙгәртергә | вики-тексты үҙгәртергә]
Симфония №5 (Бетховен)[үҙгәртергә | вики-тексты үҙгәртергә]
Һылтамалар[үҙгәртергә | вики-тексты үҙгәртергә]
- «Кругосвет» энциклопедияһында симфония (урыҫ.)
-
Брокгауз һәм Ефрондың энциклопедик һүҙлеге (1890—1907).


text:
Өфөлә Тажикстандың Генераль консуллығы барлыҡҡа киләсәк
Ошо арала Өфөлә Тажикстандың Генераль консуллығы асыласаҡ. Рәсәй Хөкүмәте ошондай ҡарар ҡабул итте. Был турала РФ Сит ил эштәре министрлығының Өфөләге Вәкиллегенең беренсе секретары Венер Ғәлиәкбәров хәбәр итте. Уның һүҙҙәренә ҡарағанда, Өфөлә генконсул булып тәғәйенләнәсәк тажик дипломатының исеме лә билдәле. Тиҙҙән ул Башҡортостанға киләсәк һәм үҙ вазифаһын үтәүгә тотонасаҡ.
— Генераль консуллыҡ үҙ-ара килешеү нигеҙендә асыла, — тип аңлатты Венер Ғәлиәкбәров. – Ошондай уҡ Рәсәй вәкиллеге Тажикстанда ла барлыҡҡа киләсәк, сөнки ике илдә бындай дипломатик нөктәләр һаны тигеҙ булырға тейеш.
Өфөлә Тажикстандың Генераль консуллығын асыу мәсьәләһе күптән күтәрелә ине. 2008 йылдың авгусында уҡ Рәсәй Премьер-министры Владимир Путин тейешле бойороҡҡа ҡул ҡуйҙы. Шул саҡта уҡ Генконсуллыҡ, Башҡортостандан тыш, Волга буйы һәм Уралдың тағы 13 төбәген солғап аласаҡ, тип планлаштырылғайны. Әммә төрлө сәбәптәр арҡаһында Өфөлә Тажикстан вәкиллеген асыу кисектерелеп килде, һәм бына федераль властар 2010 йыл аҙағында ғына ыңғай ҡарар ҡабул итте.


text:
Фото:
Өфөлә Владимир Путин Рөстәм Хәмитов менән осрашты
Фото:
Өфөлә, Бөтә Рәсәй аграр форумының эше тамамланғандан һуң, Рәсәй Хөкүмәте Рәйесе Владимир Путиндың Башҡортостан Президенты Рөстәм Хәмитов менән осрашыуы үтте. Рәсәй Хөкүмәте башлығы дөйөм алғанда Башҡортостан иҡтисадының һәм социаль өлкәһенең, шул иҫәптән агросәнәғәт секторының үҫеш темптарын ыңғай баһаланы.
— Статистикаға күҙ йүгертеү ҙә республикалағы хәлдәрҙең ыңғай үҫеше тураһында һөйләргә мөмкинлек бирә. Әгәр ил буйынса дөйөм алғанда эске тулайым продукт 4,7 процентҡа артһа, Башҡортостандағы 9% — әлбиттә, бик яҡшы һөҙөмтә. Ауыл хужалығы буйынса ла, торлаҡ төҙөү, социаль өлкәгә бәйле башҡа мөһим күрһәткестәр ҙә һәйбәт, — тине Владимир Путин.
Рөстәм Хәмитов, был темптар һаҡланасаҡ, тип билдәләне.
— Беҙ киләсәктә лә алға ынтылышлы, һәйбәт үҫеште һаҡларға ниәтләйбеҙ. Предприятиелар дөйөм алғанда яҡшы эшләй, яҙғы сәсеү алдынан үҙебеҙҙе ышаныслы тотабыҙ, аграрийҙарыбыҙға ауыл хужалығы механизмдары, ҡорамалдар һатып алыуға өҫтәмәләр түләнек. Был өлкәлә үҙебеҙҙе бик һәйбәт, ышаныслы, тыныс тоябыҙ, — тине Рөстәм Хәмитов.


text:
Милли йәштәр театры Ҡабарҙы-Балҡар Республикаһына гастролдәргә сыға
РФ Мәҙәниәт министрлығы ярҙамында 21-28 сентябрҙә М.Кәрим исемендәге Милли йәштәр театрының Ҡабарҙы-Балҡар Республикаһына гастролдәре ойошторола. Әйткәндәй, былтыр бында театрҙың рус труппаһы Анатолий Приставкин повесы буйынса «Ночевала тучка золотая» спектакле менән сығыш яһағайны. Әҫәрҙе рус труппаһы режиссеры, Ҡабарҙы-Балҡарҙа тыуып үҫкән Мөсәлим Күлбаев сәхнәләштерҙе.
Быйыл Милли йәштәр театрының башҡорт труппаһы үткән миҙгелдәге ике премьераны тәҡдим итәсәк. Балалар өсөн — Джанни Родариҙың әкиәте буйынса «Чиполлино» музыкаль спектакле, өлкәндәр өсөн Флорид Бүләков пьесаһы буйынса «Ҡарт кейәүҙәр, йәки Шомбай ҡоҙа» комедяһы әҙерләнгән.
Спектаклдәр республиканың биш ҡалаһында күрһәтеләсәк, тип хәбәр иттеләр БР Мәҙәниәт министрлығының матбуғат хеҙмәтенән.


text:
Республикала һайлаусыларҙың 79 проценты тауыш бирҙе
Яҡынса мәғлүмәт буйынса, Башҡортостанда Дәүләт Думаһына депутаттар һайлауҙа һайлаусыларҙың 79,3 проценты ҡатнашты, тип хәбәр итте Өфөлә үткән брифингта Башҡортостан Республикаһы Үҙәк һайлау комиссияһы рәйесе Хәйҙәр Вәлиев.
Электораль исемлектәрҙә республикала тауыш биреү тамамланыуға 3016362 һайлаусы булған. Киләһе өс район халҡы һайлауҙа айырыуса әүҙемлек күрһәткән: Ҡариҙел (һайлаусыларҙың 98,6 проценты тауыш биргән), Ҡырмыҫҡалы (98,1 процент), Балтас (98 процент). Шулай уҡ йәнә 26 районда һайлауҙа һайлаусыларҙың 90 проценттан ашыуы ҡатнашҡан.
Был күрһәткестәр буйынса ҡалалар араһынан Сибай беренсе урында килә (һайлаусыларҙың 81 проценты тауыш биргән). Өфөлә тауыш биреүҙә һайлаусыларҙың 70,3 проценты ҡатнашҡан. Ағиҙел ҡалаһында халыҡ артыҡ әүҙемлек күрһәтмәгән, унда һайлауҙа һайлаусыларҙың ни бары 50,6 проценты тауыш биргән.


text:
БЮТ телеканалы «Салауат Юлаев» хоккей клубы тураһында документаль фильм күрһәтәсәк
15 һәм 16 декабрҙә 20 сәғәт 40 минутта Башҡортостан юлдаш телевидениеһы телеканалында «Салауат Юлаев» хоккей клубы тарафынан төшөрөлгән «Юлаевсылар стиле» (Юлаевский стиль) тип аталған фильм күрһәтеләсәк. «Салауат Юлаев» хоккей клубының рәсми сайтында хәбәр ителеүенсә, был тулы метражлы документаль фильмдың авторҙары – Лилиә Шафикова һәм Фәрит Ханнанов – Өфө клубының бай тарихынан төп ваҡиғаларҙы һәм билдәле исемдәрҙе сағылдырырға тырышҡан. Ваҡиғалар шаһиттарынан Өфө, Нефтекама, Мәскәү, Санкт-Петербург һәм Калининград ҡалаларында яҙып алынған хәтирәләр ҙур урын биләй.
Уникаль кадрҙар, ысын геройҙар, тренерҙар һәм төрлө йылдағы уйынсылар менән эксклюзив әңгәмәләр уҙған быуаттың алтмышынсы йылдар мөхитенә сорналдыра, билдәле «бронза быуаты»нда өлгәшелгән еңеүҙәргә алып ҡайта.
«Юлаевсылар стиле» авторҙары хоккейсылар тормошонан ысынбарлыҡтағы ваҡиғаларға, әңгәмә һәм ҡыҙыҡлы күренештәргә айырыуса иғтибар бүлгән. Дөйөм алғанда проекттың ике өлөшө 1 сәғәт 10 минут дауам итә.


text:
Өфөлә «Russian Dance Awards» тәүге бейеү премияһы ойошторола
ӨФӨ, 2016 йыл, 18 сентябрь. /«Башинформ» мәғлүмәт агентлығы, Әлим Фәйезов/.
8 сентябрҙән ҡала округы хакимиәтенең йәштәр эштәре буйынса комитеты ҡатнашлығында Өфөлә «Russian Dance Awards» тәүге бейеү премияһы уҙғарыла. Сара 22 октябргә тиклем дауам итә. Уның маҡсаты — ҡаланың иң яҡшы бейеү коллективтарын һәм бейеүселәрен бер сәхнәлә туплау.
Ойоштороусылар — «GoDance.tv» 1-се бейеү порталы һәм DFM Ufa радиоһы. Башҡортостан юлдаш телеканалы сараның генераль мәғлүмәт партнёры булып сығыш яһаны.
«Russian Dance Awards» бейеү премияһында төрлө йәштәге, бейеү йүнәлешендәге һәм әҙерлек кимәлендәге бейеүселәр үҙ көсөн һынай ала.
Номинанттарҙы һайлап алыу ике этапта уҙа — премияның сайтында онлайн-тауыш биреү һәм ҙур аудитория алдында сығыш яһау.
Ҡатнашыусыларҙың оҫталығын компетентлы жюри баһалай. Уның составында республиканың күренекле кешеләре эшләй.
Ҡабул ителгән ғаризалар буйынса, сарала 200-ҙән ашыу кешенең ҡатнашыуы, шулай уҡ 1000-дән ашыу тамашасының килеүе көтөлә.
Тулыраҡ мәғлүмәт премияның рәсми сайтында бирелгән.
Конкурстың финалы 22 октябрҙә «Өфө уттары» күңел асыу комплексында уҙа.
Белешмә өсөн телефон: +7 (927) 33-333-39; электрон почта pr@godance.tv


text:
Башҡортостанда иҫерек водителдәр арҡаһында 3 кеше һәләк булды
Башҡортостанда иҫерек водителдәр арҡаһында 3 кеше һәләк булды.
Ғафури районында үлемесле авария теркәлде. Лада автомобиле менән идара итеүсе юлдан сығып китеп түңкәрелә, һөҙөмтәлә ике пассажир — 56 йәшлек ир һәм 54 йәшлек ҡатын урында һәләк була, тағы ике пассажир дауаханаға оҙатыла. Баймаҡ районында Магнитогорск-Ира трассаһында иҫерек водитель Шкода автомобилендә түңкәрелә. Һөҙөмтәлә машина янып китә, унда 44 йәшлек пассажирҙың ғүмере өҙөлә.


text:
Хеҙмәтенә күрә хөрмәтеФото: Олег Яровиков
Хеҙмәтенә күрә хөрмәте
Хеҙмәтенә күрә хөрмәтеФото: Олег Яровиков
Бөгөн Башҡортостан Республикаһы Президенты Мортаза Рәхимов республиканың тағы ла 58 хеҙмәт алдынғыһына республика һәм федераль кимәлдәге наградалар тапшырҙы.
– Һеҙҙең һәр берегеҙ намыҫлы хеҙмәтегеҙ менән Башҡортостандың социаль-иҡтисади үҫешенә тос өлөш индерә. – тине Мортаза Ғөбәйҙулла улы. – Төбәктең именлеге, тотороҡло үҫеше һеҙҙең уңышлы эшегеҙгә бәйле бит.
Ысынлап та, Рәсәйҙең башҡа субьекттары менән сағыштырғанда беҙҙең республика яҡшы һөҙөмтәләргә ирешә. Ләкин иң мөһиме төбәктә дүртенсе ай рәттән тыуым күрһәткестәре үлемдекенән юғарыраҡ килә, был иһә һаҡ оптимизмға сәбәп була ала.
Байтаҡ илдәрҙең иҡтисадын бөлгөнлөккә батырған көрсөккә килгәндә, уның эҙемтәләре Башҡортостанда үтә һиҙелмәй. Республика башлығының әйтеүенсә, “намыҫлы хеҙмәт иткән ерҙә көрсөк һиҙелмәй шул”.
БР Президенты Мортаза Рәхимов иң тәүҙә федераль кимәлдәге наградаларҙы тапшырҙы. Рәсәй Президенты Дмитрий Медведев Указы менән Башҡорт дәүләт опера һәм балет театры артисы Эдуард Ғәйфуллин һәм композитор Айрат Ҡобағошев “Рәсәй Федерацияһының аҡаҙанған сәнғәт эшмәкәре” тигән Почетлы исем менән наградланды.
Санкт-Петербург ҡалаһының башҡорт милли–мәҙәни автономияһы етәксеһе, шағирә Әлмирә Биҡҡолова Салауат Юлаев орденына лайыҡ булды.
– Химия фәндәре профессоры, шағирә, йырҙар һәм әҙәби әҫәрҙәр авторы, ул республиканан ни тиклем алыҫ йәшәһә лә, – тине Мортаза Ғөбәйҙулла улы.– Башҡортостан менән бәйләнешен өҙмәй. Башҡорт милли–мәҙәни автономияһы етәксеһе булараҡ, ул башҡорт мәҙәниәтенең үҫешенә тос өлөш индерә.
Мәләүез районы хакимиәте башлығы Малик Вәхитов та Салауат Юлаев ордены кавалеры булды. Малик Шакир улы оло награданы Мортаза Рәхимов ҡулынан алғас, былай тине:
– Юлдар һалыу,мәғариф һәм һаулыҡ һаҡлау обьекттарын төҙөү – республика халҡының йәшәү кимәлен яҡшыртыу өҫтөнлөклө йүнәлеш тип алынған президентыбыҙ сәйәсәте нигеҙендә ята.
Наградалар тапшырыу церемонияһы ике сәғәткә яҡын һуҙылды. Бүләкләнгәндәр үҙ сиратында республика башлығына дөрөҫ сәйәсәт алып барылғаны, имен тормошта йәшәгәндәре өсөн,Башҡортостандың һәм тотош илдең ҡеүәтен үҫтереүҙә уларҙың ҡаҙаныштарын танығаны өсөн ҙур рәхмәттәрен белдерҙе.
– Дөйөм алғанда, республикала хәлдәр насар түгел.– тине Мортаза Ғөбәйҙулла улы. – Иң мөһиме, 2010 йылда социаль тармаҡты тулы күләмдә финанслауҙы һаҡлап ҡалдыҡ. Сығымдарҙың 72 проценты социаль тармаҡҡа йүнәлтеләсәк.


text:
Фәнни-техник һәм инновация сәйәсәте буйынса совет етәксеһе – Президент Рөстәм Хәмитов
Башҡортостан Республикаһы Хөкүмәтенең 2011 йылдың 17 ғинуарындағы 1-се ҡарары менән БР Хөкүмәте ҡарамағындағы Фәнни-техник һәм иннвация сәйәсәте буйынса совет тураһында Положение һәм уның составы раҫланды.
Совет рәйесе — Башҡортостан Хөкүмәте Премьер-министры вазифаһын башҡарыусы, БР Президенты Рөстәм Хәмитов, Совет рәйесе урынбаҫары — БР Хөкүмәте Премьер-министры урынбаҫары Юрий Пустовгаров.
Башҡортостан Хөкүмәте ҡарамағындағы Фәнни-техник һәм инновация сәйәсәте буйынса совет республика башҡарма власть һәм үҙидара органдарының төбәктең инновация системаһы составына ингән ойошмалар һәм учреждениелар менән үҙ-ара һөҙөмтәле эшмәкәрлегенә булышлыҡ итеүсе яраштырыу органы булып тора.
Советтың төп бурыстары һәм функциялары түбәндәгеләр: фәнни-техник һәм инновация өлкәләрендә берҙәм дәүләт сәйәсәтен булдырыу буйынса тәҡдимдәр эшкәртеү; Башҡортостан Республикаһының инновацион потенциалына һәр яҡлап анализ үткәреү һәм уны һөҙөмтәле файҙаланыу буйынса тәҡдимдәр һайлап алыу; БР-ҙың төбәк фәнни-техник һәм инновацион үҫешенең өҫтөнлөклө йүнәлештәрен билдәләү, тейешле ресурстарҙы туплау һәм инновация өлкәһендәге башҡа ҡайһы бер өҫтөнлөклө бурыстар.
2 февралгә Советтың киңәйтелгән ултырышын үткәреү билдәләнде. Уға 160-тан ашыу ҡатнашыусы: Башҡортостандың башҡарма власть органдары, республика предприятиелары һәм фәнни ойошмалары вәкилдәре саҡырылды.


text:
Башҡортостандан Еңеү ирекмәне Владимир Путиндан «Үлемһеҙ полк»тың яҙмышы менән ҡыҙыҡһынды Фото: Рәсәй Президентының матбуғат хеҙмәте
Башҡортостандан Еңеү ирекмәне Владимир Путиндан «Үлемһеҙ полк»тың яҙмышы менән ҡыҙыҡһынды
Башҡортостандан Еңеү ирекмәне Владимир Путиндан «Үлемһеҙ полк»тың яҙмышы менән ҡыҙыҡһынды Фото: Рәсәй Президентының матбуғат хеҙмәте
ӨФӨ, 2016 йыл, 26 апрель. /«Башинформ» мәғлүмәт агентлығы, Ғәлиә Нәбиева/.
«Үлемһеҙ полк» акцияһы Еңеү парадының традицион өлөшөнә әүереләсәкме һәм быйыл унда ҡатнашаһығыҙмы? Башҡортостандан «Еңеү ирекмәндәре» йәмәғәт хәрәкәте ағзаһы Александр Юдин Йошкар-Ола ҡалаһында үткән төбәк-ара форумында Рәсәй Президентына ошондай һорау менән мөрәжәғәт итте.
«Мин күңелем менән һәр саҡ ошо полктың ағзаһы. Ауыл-ҡалалар буйлап үтәсәк, үҙҙәренең һәләк булған һәм тере ҡалған туғандарын иҫкә аласаҡ, уларға рәхмәт әйтәсәк кешеләр менән буласаҡмын», — тип яуап бирҙе Владимир Путин.
«Шул фажиғәле һәм ҡаһармандарса йылдарҙы иҫкә төшөргәндә, илебеҙҙә, донъя тарихында ошондай хәлдәр ҡабатланмаһын өсөн барыһын да эшләргә кәрәк. Тарихты белмәй тороп, киләсәкте күҙаллап булмай», тип һыҙыҡ өҫтөнә алды Владимир Путин.
«Үлемһеҙ полк» башланғысы халыҡтан сыҡты. Әгәр ҙә был хәрәкәт үҫешһә, беҙ уға мотлаҡ ярҙам итәсәкбеҙ», — тип билдәләне Владимир Путин.


text:
Республикала аҙна эсендә 35 меңдән ашыу кеше ОРВИ менән сирләгән
ӨФӨ, 2015 йыл, 27 февраль. /«Башинформ» мәғлүмәт агентлығы, Эльмира Сабирова/.
Башҡортостанда аҙна эсендә 35 меңдән ашыу кешенең ОРВИ менән сирләү осрағы теркәлгән.
Роспотребнадзорҙың төбәк идаралығынан хәбәр итеүҙәренсә, сир күрһәткесе 10 мең кешегә 86 тәшкил иткән, был бер аҙналыҡ эпидемик сик кимәленән 48 процентҡа юғарыраҡ.
Шул уҡ ваҡытта Өфөлә ОРВИ менән сирләүҙең 12 меңгә яҡын осрағы теркәлгән, күрһәткес 10 мең кешегә 109 тәшкил иткән, был эпидемик сик кимәленән 56 процентҡа күберәк.


text:
Рәсәйҙә Космос ғәскәрҙәре көнө билдәләнә
4 октябрҙә Рәсәйҙә Космос ғәскәрҙәре көнө билдәләнә. Был һөнәри байрам Рәсәй Федерацияһы Президентының Указы менән 2006 йылдың майында ҡабул ителгән.
Космос ғәскәрҙәре көнө – ул үҙ ғүмерен оборона тәғәйенләнешендәге космос аппараттары төҙөү эшенә бағышлаған, уларҙы осороусы кешеләрҙең байрамы.
Байрам итеү датаһы осраҡлы һайланмаған, тап 1957 йылдың 4 октябрндә хәрби белгестәр тарафынан Байконур космодромынан донъяла беренсе Ерҙең яһалма юлдашы осорола. Ул ҡуйылған маҡсатлы программаларҙы теүәл үтәй.
Беҙҙең көндәрҙә Космос ғәскәрҙәре, Ҡораллы Көстәр, башҡа көс структуралары, министрлыҡ һәм ведомстволар, иҡтисад, илдең социаль үҫеше мәнфәғәттәрендә һәм илебеҙҙең именлеген тәьмин итеү маҡсатында дөйөм дәүләт стратегияһы масштабындағы бурыстарҙы үтәп Рәсәйҙең ракета-космос оборонаһын тәьмин итә.
Йыл һайын Башҡортостандың йөҙәрләгән йәш егеттәре Космос ғәскәрҙәрендә хеҙмәт итеүгә саҡырыла. Өфө планетарийында 10 октябргә тиклем байрам хөрмәтенә Бөтә донъя космос аҙнаһы башлана. Быйыл ошо көндәрҙең темаһы – «Марсты өйрәнеү – Ерҙе асыу». Рәсәйҙә байрамды планетарийҙарҙа, университеттарҙа, мәктәптәрҙә, лицейҙарҙа, белем биреү учреждениеларында билдәләйҙәр. Өфө ҡала планетарийында барасаҡ саралар тураһында «Башинформ» мәғлүмәт агентлығы материалында уҡырһығыҙ.


text:
Рәмил Мәзитов: көрсөк шарттарында граждандарҙың берҙәмлеген һаҡлау мөһим
Башҡортостандың Үҙәк һайлау комиссияһы рәйесе Рәмил Мәзитов Башҡортостан Республикаһы Президентының БР Дәүләт Йыйылышы-Ҡоролтайға Мөрәжәғәтнамәһенең айырым положениеларына аңлатма бирҙе. Атап әйткәндә, ул шулай тине:
— Үҙ конституцион хоҡуҡтарын тормошҡа ашырып, Башҡортостан Республикаһы Президенты Мортаза Ғөбәйҙулла улы Рәхимов, уҙған йылға йомғаҡ яһап һәм киләһе йылға маҡсаттар һәм бурыстар ҡуйып, Башҡортостан Республикаһы Дәүләт Йыйылышы-Ҡоролтай депутаттарына мөрәжәғәт итте.
Президент, бөтә тармаҡтарҙа үҫеш, көрсөккә ҡаршы саралар эшкәртеү һәм ҡулланыуҙың төп йүнәлештәрен билдәләп, республика йәшәйешенең бөтә өлкәләренә ҡағылышлы бик күп мәсьәләләр күтәрҙе. Тәүәккәллек, системалылыҡ һәм эҙмә- эҙлеклелек — бына һөҙөмтәле идара итеүҙең төп принциптары, һәм Мөрәжәғәтнамәлә тап бына шул төп фекер булып яңғыраны.
Көрсөк шарттарында граждандарҙың һәм дәүләттең берҙәмлеген һаҡлау бик мөһим. "Кешеләрҙең власҡа ышанысы — эшебеҙ һөҙөмтәлелегенең мөһим шарты", — тип билдәләне Президент.
Президент Мөрәжәғәтнамәһе үҙенең аныҡлығы, реаллеге, конструктивизмы менән айырылып тора, был уны тормошҡа ашырыуҙың төп нигеҙе булып тора ла.


text:
Урҙан
Урҙан, ҙур сыпҡай, сыбыҡай, оло сумҡа, тирҫаяҡ (лат. Чомга, лат. Podiceps cristatus) — сыпҡайҙар ғаиләһендәге һыу ҡошо.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Өйрәктән бәләкәйерәк, яҡшы сумыусы һыу ҡошо. Ғүмерен башлыса һыуҙа үткәрә, ерҙән атлап йөрөй алмай. Яҙғыһын ата ҡоштоң түбәһендә ҡауырһындан ике мөгөҙ, ә сикәләрендә ерәнһыу ҡара «яҡа»лар үҫеп сыға. һырты ҡара таплы ҡара-көрән, елкәһе һәм ҡойроғо ҡара. Муйынының алғы яғы, түше, ҡорһағы көмөш кеүек тоноҡ йылмылдаҡлы аҡ. Башҡа сыпҡайҙарҙан ҙурлығы һәм яҙғы яҡалары менән айырыла.
Тауышы[үҙгәртергә | вики-тексты үҙгәртергә]
Тауышы ҡыҫҡа ғына: «кейк», «кйәйк» йәки «көйәк».
Йәшәү рәүеше[үҙгәртергә | вики-тексты үҙгәртергә]
Үҫемлеккә бай күлдәр һәм йылға ятыуҙарында йәшәй. Балыҡ, тәлмәрйен, һыу бөжәктәре менән туҡлана. Күсмә ҡош. Киң генә таралған. Ояһы һыу өҫтөндә йөҙөп йөрөй йәки ҡамыштарға беркетелә. 3—4 бөртөк йәшкелт аҡ йомртҡа һала. Ҡиммәтле- ҡорһаҡ һәм түш тиреһе өсөн аулайҙар.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Акимушкин И. Мир животных. Птицы, рыбы, земноводные и пресмыкающиеся. — М.: Мысль, 1995.
- Бейчек В., Штясны К. Птицы. Иллюстрированная энциклопедия. — М.: Лабиринт-пресс.
Һылтанмалар[үҙгәртергә | вики-тексты үҙгәртергә]
- Позвоночные животные России: Большая поганка
- Урҙан
- Чомга с сайта птицы Марьино
- Чомга (Большая поганка) в Кусково / Great-crested grebe at Kouskovo


text:
Төбәктә ҡоролоҡтан зыян күргән аграрийҙарға субсидия бирелә башланы
Башҡортостанда 2012 йылда ҡоролоҡтан зыян күргән аграрийҙарға субсидия бирелә башланы. БР Ауыл хужалығы министрлығының матбуғат хеҙмәтенән хәбәр итеүҙәренсә, әлеге аҙна аҙағынаса субсидияларҙы тулыһынса түләп бөтөрөү планлаштырыла.
Иҫегеҙгә төшөрәбеҙ, Башҡортостан Республикаһы ҡоролоҡтан зыян күргән ауыл хужалығы тауарҙары етештереүселәренә ярҙам итеү өсөн субсидия биреүгә федераль бюджеттан 495 миллион һум күләмендә аҡса алған илдең 20 төбәге иҫәбенә инде. Уларҙың яҡынса 322 миллион һумы — аномаль һауа шарттары арҡаһында ауыл хужалығы культураларының һәләк булыуынан күрелгән зыяндың бер өлөшөн ҡаплауға, 173 миллион һумдан ашыуы мал аҙығына сығымдарҙың бер өлөшөн компенсациялауға йүнәлтелгән.
2012 йылғы ҡоролоҡ һөҙөмтәһендә республиканың агросәнәғәт комплексы ҙур зыян күрҙе, зыяндың дөйөм суммаһы 5,5 миллиард һум күләмендә билдәләнде. Ҡоролоҡ буйынса ғәҙәттән тыш хәл режимы 46 районда һәм өс ҡала округында индерелде. Аномаль эҫе һауа торошо арҡаһында сәсеүлектәрҙең биштән бер өлөшө һәләк булды. Айырыуса ауыр хәл республиканың төньяҡ-көнсығыш һәм көньяҡ-көнсығыш төбәктәрендә, шулай уҡ Ишембай, Ғафури һәм Ҡариҙел райондарында күҙәтелде.


text:
13 ғинуарҙа һалым түләү мәсьәләләре буйынса граждандар ҡабул ителә
13 ғинуарҙа Рәсәй Президентының Волга буйы федераль округындағы тулы хоҡуҡлы вәкиленең Башҡортостан буйынса төбәк йәмәғәтселекте ҡабул итеү бүлмәһендә ер, транспорт һалымдарын түләү һәм физик шәхестәрҙең килеменә һалым мәсьәләләре буйынса граждандарҙы ҡабул итеү үтәсәк. Халыҡ менән Федераль һалым хеҙмәтенең Башҡортостан Республикаһы буйынса идаралығының һалым түләүселәр һәм киң мәғлүмәт саралары менән эшләү бүлеге начальнигы Сергей Шурыгин аралашасаҡ.
Ҡабул итеү16 сәғәттә башлана.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100-сө йорт («Үҙәк баҙар» туҡталышы).
Белешмәләр һәм алдан яҙылыу өсөн телефондар: 251-64-39, 251-77-91.


text:
2010 йылда Башҡортостанда хеҙмәт һаҡлау буйынса программаны ғәмәлгә ашырыуға 775 мең һум тотонолған
Бөгөн БР Хөкүмәте Йортонда БР Хөкүмәте Премьер-министры урынбаҫары Фидус Ямалетдинов рәйеслегендә үткән Ведомство-ара комиссияның сираттағы ултырышында хеҙмәт һаҡлау мәсьәләләре тикшерелде.
БР Хеҙмәт һәм халыҡты социаль яҡлау министры Ленара Иванова 2009-2011 йылдарға хеҙмәт һаҡлау һәм шарттарын яҡшыртыу республика маҡсатлы программаһының тормошҡа ашырылыуы хаҡында һөйләне.
Атап әйткәндә, программаны бюджет финанслауы 2009 йылда 542,5 мең һум йәки программа менән күҙ уңында тотолғандың 13,6 процентын тәшкил итте, тип билдәләнде.
2010 йылда программаны финанслау 775 мең һум йәки планлаштырылған күләмдең 19 процентын тәшкил иткән.
Нигеҙҙә был средстволар хеҙмәт һаҡлау буйынса методик әҙәбиәт, норматив документтар йыйынтыҡтары әҙерләүгә, шулай уҡ киң мәғлүмәт саралары аша йәмәғәтселек иғтибарын хеҙмәт һаҡлау проблемаларына йәлеп итеү өсөн тотонолған. Бының өсөн социаль реклама менән аудио- һәм видеороликтар эшләнгән, улар урындағы радио- һәм телеканалдар аша тапшырылған.
Бюджет средстволары иҫәбенә йәнә эш урындарына хеҙмәт шарттары буйынса атттестация үткәрелгән.
Программала предприятиелар средстволары иҫәбенә хеҙмәт һаҡлау һәм хеҙмәт шарттарын яҡшыртыу буйынса бер нисә сара үткәреү билдәләнгән. Атап әйткәндә, «Учалы тау-байыҡтырыу комбинаты» асыҡ акционерҙар йәмғиәтендә иҫкергән ҡорамалдар алмаштырылған, производствола реконструкция үткәрелгән, ҡулланыу ваҡыты үткән ҡорамалдар тикшерелгән. «Юбилей» карьеры асыҡ тау эштәре өсөн яңы ҡорамалдар менән йыһазландырылған.


text:
Йәш ауыл табиптары торлаҡ һатып алыуға 1,1 млн һум аҡса аласаҡ
Ауылда эшләргә ҡарар иткән медицина вуздарын тамамлаусылар 2012 йылдан башлап «аяҡҡа баҫыу өсөн» республика бюджетынан 100-әр мең һум аҡса аласаҡ. Был «Земство табибы» проекты сиктәрендә торлаҡ һатып алыуға бирелергә тейешле 1 млн һумдан тыш күрһәтеләсәк ярҙам. Хәтерегеҙгә төшөрәйек, «Земство табибы» проекты был проектта өҫтәп финанслау шарттарында ҡатнашырға әҙер төбәктәргә генә федераль средстволар бүлеүҙе күҙ уңында тота.
— Уҡыуҙы тамамлағандан һуң биш йыл ауыл ерендә эшләргә теләк белдергән һәр йәш табипҡа 100 мең һум бүлеү тураһындағы указға ҡул ҡуйылды, — тип хәбәр итте «Интерфакс»та үткән матбуғат конференцияһында Башҡортостан Хөкүмәте Премьер-министры урынбаҫары Фидус Ямалетдинов.
Вице-премьер әйтеүенсә, нормативтар буйынса ауылда төрлө белгеслектәге 3600 табип эшләргә тейеш. Бөгөнгө көндә төпкөл ауылдарҙа 1280 кеше етмәй. Йыл һайын ауылға 300 самаһы йәш табип ебәреү планлаштырыла.
— Ябай арифметика алымы менән иҫәпләп ҡарағанда, ике-өс йылдан һуң ауыл ерендә табиптар етешмәү проблемаһын хәл итергә мөмкин. «Земство табибы» федераль программаһы эшләй башлаһа инде, әлбиттә, — тип өҫтәне Фидус Ямалетдинов.
«Земство табибы» проекты ағымдағы йылда берҙәм рәсәйлеләрҙең лидеры, Рәсәй Хөкүмәте Рәйесе Владимир Путин менән тәҡдим ителде. Программаның асылы түбәндәгенән ғибәрәт: ауыл ерендә кәм тигәндә биш йыл эшләргә теләк белдергән һәр йәш табип үҙенең социаль-көнкүреш проблемаларын хәл итеү өсөн дәүләттән бер миллион һум аҡса ала ала.
«Земство табибы» программаһын тормошҡа ашырыу 2012 йылдың ғинуарынан башланырға тейеш. Федераль бюджеттан был проектҡа 11 миллиард һум бүлеү ҡаралған. Республикала ауылға ҡайтырға теләгән ҙур курстарҙа уҡыусы студенттар һәм интерндарҙың исемлеге төҙөлә башлаған да инде.


text:
Фото:
Нефтекамала аэропортты реконструкциялау әүҙем алып барыла
Фото:
Нефтекама аэропорты оҙайлы тәнәфестән һуң Өфөнән тәүге техник рейсты ҡабул итергә әҙерләнә, ул октябрь башына планлаштырылған. Хәҙер бында аэровокзал бинаһында ла, бөтә аэропорт комплексы территорияһында ла ремонт-йүнәтеү эштәре тулы көскә алып барыла.
«Өфө» халыҡ-ара аэропорты» асыҡ акционерҙар йәмғиәте матбуғат хеҙмәтенән хәбәр итеүҙәренсә, Нефтекама аэропорты Сибайҙан ҡала төбәк авиаташыуҙары тергеҙеләсәк икенсе аэропорт буласаҡ. Аэродромдың дөйөм майҙаны 86 гектар тәшкил итә. Бөтә периметры буйынса яңынан кәртәләп алынған, уның оҙонлоғо — ете километрҙан ашыу. 1800 метр оҙонлоғондағы осоу-ултырыу полосаһы ремонтланған да инде, яңы яҡтылыҡ-сигнал ҡорамалдары урынлаштырыла. Аэровокзал бинаһы алдындағы майҙансыҡ тәртипкә килтерелә, сөнки был ҡоролма ҡаланы биҙәүсе бер элемент булып торорға тейеш.
Ун йылдан ашыу файҙаланылмаған аэропортты реконструкциялауҙа ҡаланың төп предприятиелары – «НефАЗ» һәм «Искож» асыҡ акционерҙар йәмғиәттәре ярҙам итте, улар ремонт эштәре өсөн белгестәр бүлде. Ҡаланың Халыҡты эш менән тәьмин итеү үҙәге лә ҙур ярҙам күрһәтә.
Нефтекама хакимиәтендә яңыртылған аэропорттың асылыуын түҙемһеҙлек менән көтәләр, сөнки һауа юлы Өфө менән был йәш ҡала араһын ҡыҫҡартырға булышлыҡ итәсәк, бизнесты үҫтереү өсөн яңы мөмкинлектәр булдырасаҡ. Нефтекама аэропорты яңы төньяҡ йүнәлештәр буйлап – Пермь, Ижевск, Екатеринбург, Ноябрьск, Төмән ҡалаларына пассажирҙар оҙатыу өсөн транспорт үҙәге булып торасаҡ.
Шуны ла әйтәйек, авиаташыуҙарҙы «Арҡайым» база милли авиакомпанияһы яңы L-410 Чехия самолеттарында бойомға ашырасаҡ.


text:
Рөстәм Хәмитовтың күрһәтмәһе буйынса Төркиәлә зыян күргән Башҡортостан вәкилен эвакуациялау ойошторолдо
Башҡортостан Президенты Рөстәм Хәмитовтың күрһәтмәһе буйынса Кемер ҡалаһынан (Төркиә) йыраҡ түгел ерҙә юл-транспорт фажиғәһендә зыян күргән республика гражданына ярҙам күрһәтелде.
1 октябрҙә ике туристик автобус бәрелешә. Уларҙың береһендә туристик путевка буйынса (Tez Tour туроператоры) Төркиәлә ял иткән Башҡортостан Республикаһы вәкиле — 63 йәшлек Ираида Плынова ла була. Фажиғә һөҙөмтәһенә ҡатындың ҡабырғалары һына. Уны ауы хәлдә Анталья (Anatolia Hospital) дауаханаһына алып киләләр.
Ваҡиғанан һуң күп тә үтмәй Ираида Плынованың тормош иптәше Төркиәләге Рәсәй Федерацияһы Сауҙа вәкиллеге ҡарамағындағы Башҡортостан вәкиллегенә ярҙам һорап мөрәжәғәт итә. Тәүҙә ҡатынды дауаханала ҡуҙғатырға ҡушмайҙар. Мөмкинлек сығыу менән Башҡортостан Президенты Рөстәм Хәмитов Антальяға табиптар бригадаһы менән санитар самолет ебәрергә ҡарар итә. Һауа судноһын яллауға, һәләкәттәр медицинаһы белгестәренә, зыян күреүсене үҙебеҙгә алып ҡайтыуға киткән сығымдар республика ҡаҙнаһынан ҡаплана.
11 октябрҙә Ираида Плынова Мәскәүҙәге А.В. Вишневский исемендәге Хирургия институтына килтерелде, ул әле шунда дауалана, тип хәбәр иттеләр республика башлығының матбуғат хеҙмәтенән.


text:
Өфө хакимиәтендә бюджетта эшләүселәргә эш хаҡы түләүҙең яңы системаһы һөҙөмтәһен тикшерҙеләр
Бөтә ил буйынса 2009 йылда индерелгән бюджет өлкәһе хеҙмәткәрҙәренә эш хаҡы түләүҙең яңы системаһы Өфөлә тәүге һөҙөмтәләрен бирҙе. Был турала бөгөн ҡала башлығында үткән оператив кәңәшмәлә БР Хеҙмәт министрлығының Өфө ҡалаһы буйынса хеҙмәт бүлеге начальнигы Геннадий Майоров хәбәр итте.
2009 йыл дауамында яңы система Өфөнөң 529 муниципаль ойошмаһына индерелгән һәм 66 меңдән ашыу кешегә ҡағылған. Был процесс барышында бюджет өлкәһе хеҙмәткәрҙәренең эш хаҡының дөйөм фонды 800 миллион һумға артҡан, ә уртаса эш хаҡы 2009 йыл дауамында 18,2 процентҡа артып, 9,4 мең һум тәшкил иткән. Эш хаҡының әүҙем күтәрелеүе мәҙәниәт һәм мәғариф өлкәһендә күҙәтелгән. Һаулыҡ һаҡлау өлкәһендә ул бер аҙ әкрен үҫешкән, шулай ҙа әлеге ваҡытта медиктар башҡа бюджет хеҙмәткәрҙәренә ҡарағанда күберәк эш хаҡы ала.
— Хеҙмәт хаҡын түләүҙең яңы системаһын индереү арҡаһында өлгәшелгән иң мөһим нәмә — ул аҙ түләнгән вазифалағы кешеләргә эш хаҡын арттырыу, — тине Геннадий Майоров. – Быларға китапханасылар, социаль хеҙмәткәрҙәр инә. Уларҙың эш хаҡын ҙур тип әйтеп булмай, әлбиттә, ләкин элеккеһе менән сағыштырғанда, улар күпкә артығыраҡ.
Шул уҡ мәлдә, Геннадий Майоров әйтеүенсә, хеҙмәт хаҡын түләүҙең яңы системаһын индереү бер нисә мәсьәлә лә тыуҙырған. Мәҫәлән, Өфөнөң бюджет өлкәһе хеҙмәткәрҙәренең күпселеге барыһын да тигеҙләү принцибынан риза түгел, яңы системаның юғары квалификациялы белгес менән түбән разрядлы белгестең эш хаҡын тигеҙләгән осраҡтары ла бар. Бюджет өлкәһе эшселәренең минималь эш хаҡының 4330 һумға еткерелеүе эш биреүселәрҙең ризаһыҙлығын тыуҙырған. Улар аҙ түләнгән вазифаға ҡуйылған эшселәрҙең эш хаҡы хәҙер улар башҡарған эш сифатына бәйле булмауын билдәләй.


text:
Башҡортостанда социаль юл йөрөү билеты алыуға ғаризалар ҡабул ителә
Бер нисә айҙан пассажирҙар ташыу менән шөғөлләнгән «Башавтотранс» дәүләт предприятиеһының транспорт карталары ғәмәлдән сығарыласаҡ. Өфө хакимиәтенең мәғлүмәт-аналитика бүлегенән хәбәр итеүҙәренсә, 2012 йылдың 1 ноябренән «Башҡортостан Республикаһының социаль картаһы»н алған кешеләр генә юлда ташламалы хаҡтар менән йөрөй аласаҡ. Уларҙы сығарыуға ғаризалар бөгөндән ҡабул ителә. Бының өсөн теләге булғандарға БР Хеҙмәт һәм халыҡты социаль яҡлау министрлығының территориаль органдарына мөрәжәғәт итергә кәрәк.
Хәтерегеҙгә төшөрәбеҙ, әлеге ваҡытта берҙәм социаль юл йөрөү билетының хаҡы республикала айына 400 һум тора, уны күпме ҡулланыу буйынса сикләүҙәр юҡ. Бындай билет Башҡортостан сиктәрендә трамвайҙарҙа, троллейбустарҙа, муниципаль автобустарҙа, борамдарҙа, шулай уҡ Башҡортостан йылға пароходсылығы судноларында льготалы хаҡтар менән юл йөрөү хоҡуғы бирә. Ташламаға хоҡуғыңды ниндәйҙер документ менән раҫламайынса, бының өсөн кондукторға социаль картаны күрһәтеү ҙә етә.
Өҫтәмә мәғлүмәт алыу өсөн 8-800-100-8180 телефонына бушлай шылтыратырға мөмкин.


text:
Үҙәк хәрби округында хәрби хеҙмәт хәүефһеҙлеге буйынса айлыҡ старт алды
Үҙәк хәрби округы биләмәһендә урынлашҡан барлыҡ хәрби частарҙа һәм подразделениеларҙа травматизмды иҫкәртеүгә, хәрби хеҙмәткәрҙәр араһында суицидтарҙы һәм уставҡа һыймаған мөнәсәбәттәрҙе профилактикалауға йүнәлтелгән саралар башланды.
Үҙәк хәрби округының мәғлүмәт менән тәьмин итеү төркөмөнән хәбәр итеүҙәренсә, ойоштороу, мәғлүмәти, инструкторлыҡ-методик һәм күрһәтмә дәрестәр округ командованиеһы вәкилдәре ҡатнашлығында үтәсәк.
Планда экологик һәм электрға бәйле хәүефһеҙлек, санитар-эпидемиологик тәьминәт көндәрен һәм юл хәрәкәте хәүефһеҙлеге аҙналығын үткәреү ҡаралған.
Хәрбиҙәрҙең ғәскәрҙәрҙең хәрби әҙерлеге барышындағы, ҡарауыл хеҙмәтендә торғандағы, ҡорал, боеприпастар, шартлаусан матдәләр һәм техника менән файҙаланғандағы эшмәкәрлегенә айырым иғтибар биреләсәк.
Айлыҡ 1 авгусҡа тиклем дауам итәсәк.


text:
Сәлиә Мырҙабаева БДБ илдәре өсөн репродуктив һаулыҡ тураһындағы моделле закон әҙерләүҙә ҡатнаша
Дәүләт Думаһы депутаты, Һаулыҡ һаҡлау буйынса комитет ағзаһы Сәлиә Мәрҙабаева репродуктив һаулыҡ тураһындағы моделле закон әҙерләү буйынса консультатив кәңәшмәлә ҡатнаша, сара Истанбулда ЮНФПА-ның Көнсығыш Европа һәм Урта Азия буйынса төбәк бюроһында үтә.
Кәңәшмәлә БДБ илдәрендә репродуктив һаулыҡ тураһындағы закон проекты тикшерелә. Әсәләр һаулығын, үҫмерҙәрҙең репродуктив сәләмәтлеген һаҡлау, ғаилә ҡороу мәсьәләләренә айырыуса иғтибар бүленә. Сәлиә Мырҙабаева әсәлекте, аталыҡты һәм балалыҡты яҡлауға бәйле мәсьәләләрҙең бөтә Берләшмә өсөн көнүҙәк булып торыуын билдәләне.
— Берләшкән Милләттәр Ойошмаһы тарафынан мең йыллыҡҡа билдәләнгән маҡсаттар иҫәбендә 2015 йылға әсәләр үлемен кәметеү ҙә бар, ә быға медицина хеҙмәттәренең сифатын яҡшыртып, халыҡтың репродуктив һаулыҡ буйынса белем арттырып өлгәшеп була, — тине депутат «Башинформ» агентлығына. – Репродуктив һаулыҡты һаҡлау тураһындағы моделле закон медицина-социаль ярҙам ойоштороу һәм күрһәтеү системаһының дөйөм принциптарын билдәләйәсәк төп документҡа әйләнергә тейеш.


text:
Шәкәр сөгөлдөрө Башҡортостанда планда ҡаралған майҙандарҙың 68 процентында сәселгән
Башҡортостан аграрийҙарына шәкәр сөгөлдөрөнә бүленгән майҙандарҙың 30 проценттан ашыуын сәсергә ҡалған. Сөгөлдөр йәмғеһе 39 мең гектарҙа сәселгән.
Был иҡтисади йәһәттән табышлы техник культураны сәсеүҙе республикала беренсе булып Дәүләкән районы аграрийҙары тамамланы. Тағы биш районда планды үтәүгә иҫәпле генә гектарҙар ҡалған. Атап әйткәндә, благоварҙар һәм илештәр был культураға бүленгән майҙандарының 96 процентын сәскән.
Республикалағы иң ҙур сөгөлдөр майҙандары — Әлшәй районында. Татлы тамыраҙыҡ плантациялары бында 7700 гектарҙы биләй. Бөгөнгө көндә, БР Ауыл хужалығы министрлығы мәғлүмәттәренә ярашлы, район хеҙмәтсәндәре 6500 гектарҙа сәсеү үткәргән. Шәкәр сөгөлдөрө үҫтереү буйынса республикалағы икенсе район — Ҡырмыҫҡалы. Бында сәсеүлектәр әлегә өс меңгә яҡын гектарҙы биләй.
Шәкәр сөгөлдөрө быйыл Башҡортостанда 67 мең гектарҙа сәселәсәк. Татлы культура майҙандарын аграрийҙар бер юлы биш процентҡа арттыра. Әлеге тенденция киләһе йылда ла һаҡланырға тейеш.
Хәтерегеҙгә төшөрәйек, шәкәр сөгөлдөрө плантациялары былтыр республикала 57,4 мең гектарҙы тәшкил итте. Сөгөлдөрсөләр 1,4 млн тонна тамыраҙыҡ ҡаҙып алды, уртаса уңыш гектарынан 247 центнер тәшкил итте. Шәкәр заводтарына 1,2 млн тонна тамыраҙыҡ эшкәртеүгә оҙатылды.


text:
Башҡорт опера һәм балет театры «VIVA ОПЕРА!» гала-концертын тәҡдим итә
Башҡорт дәүләт опера һәм балет театры шәмбе, 28 сентябрҙә, опера сәнғәтен яратыусыларҙы «VIVA ОПЕРА!» ҙур гала-концертына саҡыра.
Театрҙың тарихи бинаһы ремонтҡа ябылыу сәбәпле, кисә УЗЭМИК мәҙәниәт һарайы сәхнәһендә уҙасаҡ. Программала театрҙың иң яҡшы опера труппаһы сығыш яһаясаҡ.
«Кармен», «Евгений Онегин», «Иоланта», «Батша кәләше», «Алжирҙа итальян ҡатын-ҡыҙы», «Кенәз Игорь», «Тылсымлы флейта», «Риголетто», «Фауст», «Макбет», «Мөхәббәт эсемлеге» операларынан күренештәр һәм ариялар, шулай уҡ «Сильва», «Цирк принцессаһы», «Ярғанат», «Күңелле тол ҡатын» оперетталарын өҙөктәр тәҡдим ителәсәк.
Концертта Рәил Кучуков, Лариса Әхмәтова, Эльвира Алкина, Владимир Копытов, Геннадий Родионов, Любовь Буторина, Олеся Хөснөтдинова, Владимир Орфеев, Катерина һәм Ян Лейше һәм башҡалар ҡатнашасаҡ. Шулай уҡ театрҙың хоры һәм симфоник оркестры. Дирижерҙар — Марат Әхмәт-Зарипов, Фәрит Иҙрисов. Режиссеры – Эльмира Әхмәтзарипова, тип хәбәр иттеләр БР Мәҙәниәт министрлығынан.


text:
Бакуҙа ТӨРКСОЙ Даими советының XXVI ултырышы үткәрелә
Азербайжан Республикаһының баш ҡалаһы Бакуҙа төрки телле илдәрҙең мәҙәниәт министрҙары Даими советының сираттағы XXVI ултырышы үтә. Совет эшендә Башҡортостан Республикһы Хөкүмәте Премьер-министры урынбаҫары, мәҙәниәт һәм милли сәйәсәт министры Илдус Илешев етәкселегендәге рәсми делегация ҡатнаша.ТӨРКСОЙ Даими советы ултырышында ойошманың уҙған осорҙағы эшмәкәрлегенә ҡағылышлы мәсьәләләрҙе тикшереү планлаштырыла, ТӨРКСОЙ-ҙың генераль директоры Дюсен Касеиновтың 2009 йылдың 3 октябрендә Азербайжан Республикаһының Нахичевань ҡалаһында үткәрелгән төрки телле илдәр дәүләттәре башлыҡтарының IX саммиты йомғаҡтары, 2009 йылдың 5-6 октябрендә Парижда үткән ЮНЕСКО Генераль Конференцияһы Сессияһы йомғаҡтары тураһында белдереүҙәре тыңланасаҡ. Ултырыш программаһы сиктәрендә Эдирна ҡалаһында (Төркиә) үткән төрки телле илдәр рәссамдарының XI Халыҡ-ара ижади лабораторияһында ҡатнашыусыға 2008 йыл өсөн һынлы сәнғәт өлкәһендә ТӨРКСОЙ премияһын тапшырыу үткәреләсәк. Төрки телле илдәр мәҙәниәт министрҙарының Даими советы ТӨРКСОЙ Генераль дирекцияһының 2010 йылға эшмәкәрлеге программаһын ҡарарға һәм раҫларға ла тейеш.


text:
Януарға һунар хоҡуҡ һаҡлаусылар файҙаһына тамамланды. Медиакорсет ошолай тип яҙып сыҡты. Бында һүҙ Өфөлә ике кешене үлтереүҙә шикләнгән Владимир Шеффер хаҡында бара. Тыңлаусылар иҫләйҙер- яңыраҡ Өфөлә ике кеше егет менән ҡыҙҙы яуыздарса үлтереп машиналарын һәм кейемдәрен урлағайны. Уларҙың береһе тотолдо, икенсеһе Башҡортостан биләмәләренән ситкә ҡасып өлгөрҙө. Хәҙер ошо ҡасҡынды Башҡортостан милицияһы Рязань тарафтарында, Ҡасим ҡалаһында тотҡан. Владимир Шеффер әшнәһе Евгений Фадеев тотолғас, башта ағаһында- Нуриман районында йәшеренеп ята, форсат тыуғас ағаһының машинаһында ҡасҡан булған. ГАИ постарынан алынған мәғлүмәттәрҙән күренеүенсә, ул Ҡасим ҡалаһына алыҫ бер туғанына юллана.
Яңыраҡ ҡына Башҡортостан милицияһы башлығы Рафаил Диваев тәфтиш мәғлүмәттәрен таратҡандары өсөн хәбәрселәргә дәғүә белдергәйне. “Хәҙер ҡасҡын барыһы да белә, уны тотоуы ауыр буласаҡ”,тигәйне ул.
Владимир Шеффер Ҡалҡан тип аталған һаҡ хеҙмәтендә эшләгән. Был агентлыҡ республикалағы нефть табыу һәм эшкәртеү ширҡәттәрен һаҡлай. Енәйәт ҡылыуы асыҡланыу менән уны уҙған ваҡыт яҙып эштән ҡыуалар. Ҡулға алғанда енәйәтсенән пистолет табыла. Быны ул Ҡалҡанда эшләгәндә үк алған була, тапшыртырға онотҡан булалар.
Владимир Шефферҙы ике кеше үлтереүҙә ғәйепләйҙәр. Уны Өфөгә алып ҡайтҡандар. Ғәйепләү эшен март башына тиклем тамамлалап, мәхкәмәгә тапшырасаҡтар.


text:
Рөстәм Хәмитов Рәсәй-Дания дипломатик сараларында ҡатнашты
Башҡортостан Президенты Рөстәм Хәмитов Мәскәүҙә Рәсәй Федерацияһы Президенты Дмитрий Медведев исеменән Дания Королеваһы Маргрете II хөрмәтенә әҙерләнгән Дәүләт ашында, шулай уҡ Ғали йәнәптәренең яуап мәжлесендә ҡатнашты, тип хәбәр итә республика башлығының матбуғат хеҙмәте.
Рәсәй яғынан төшкө ашта Рәсәй Президенты Дмитрий Медведев, РФ Дәүләт Думаһы рәйесе Борис Грызлов, Рәсәйҙең сит ил эштәре министры Сергей Лавров, Рәсәйҙең Именлек советы секретары Николай Патрушев, РФ мәҙәниәт министры Александр Авдеев, РФ энергетика министры Сергей Шматко, РФ транспорт министры Игорь Левитин, Псков һәм Калиниград өлкәләре губернаторҙары Андрей Турчак һәм Николай Цуканов, РФ Президенты Хакимиәте хеҙмәткәрҙәре, бизнес-берләшмә вәкилдәре булды.
Дания яғынан — Дания Королеваһы Маргрете II, Дания Короллегенең Рәсәйҙәге Ғәҙәттән тыш һәм Тулы хоҡуҡлы илсеһе Том Рисдаль, король һарайының бер нисә юғары дәрәжәләге хеҙмәткәрҙәре һәм Данияның эшлекле даирәләре делегацияһы.
Саралар дауамында бик күп эшлекле осрашыуҙар үтте, энергияны һаҡсыл ҡулланыу һәм ауыл хужалығы өлкәһендәге перспективалы проекттар ҡаралды. Был проекттарҙың бер нисәүһен Башҡортостанда тормошҡа ашырыу планлаштырыла. Атап әйткәндә, беҙҙең республикала был компания вәкилдәре танышыу визиты менән булып киткән Danfoss дат компанияһы менән хеҙмәттәшлек итеү тураһында һүҙ бара.
«Дания предприятиелары ҙур һәм даими үҫешеүсе Рәсәй баҙарына ҡыҙыҡһыныу менән ҡарай, — тине Дания Королеваһы Маргрете II. — Әлеге дәүләт визитында ҡатнашыусы дат предприятиелары иҫәбенең ғәйәт күп булыуы факты ла быны асыҡ күрһәтә».


text:
«Өфө» аэропортында 11 рейс тотҡарланған
«ЮТэйр» авиакомпанияһының «Boeing-737» самолеты менән ғәҙәттән тыш хәл булыу сәбәпле 18 ноябрҙә «Өфө» аэропортында 11 рейс тотҡарланған һәм береһе туҡтатылған. «Башинформ» агентлығы алдан хәбәр итеүенсә, урындағы ваҡыт менән 14 сәғәт 30 минутта самолет Өфө аэропортына төшкән ваҡытта осоу-ултырыу полосаһынан ситкә сығып киткән. Бортта 90 кеше булған, береһе лә зыян күрмәгән.
Һауа судноһы боҙолмаған, әммә осоу полосаһында ҡамасаулыҡ тыуҙырған, шуға күрә «Өфө» аэропорты урындағы ваҡыт менән 14.50 сәғәттән алып 22-гә тиклем ябыҡ булған.
«Өфө» халыҡ-ара аэропорты» асыҡ акционерҙар йәмғиәтенең йәмәғәтселек менән бәйләнештәр һәм социаль мәсьәләләр буйынса бүлеге начальнигы Таһир Мөхәмәтшин хәбәр итеүенсә, әлеге хәл сәбәптәрен Волга буйы федераль округының махсус комиссияһы асыҡлай.
Таһир Мөхәмәтшин һүҙҙәренсә, пассажирҙарҙан ялыуҙар булмаған. Халыҡ-ара нормаларға ярашлы, улар барлыҡ кәрәк-яраҡ менән тәьмин ителгән. Көн аҙағына аэропорт штат режимында эшен дауам иткән.


text:
Фото:
Сибайҙа әсәйҙәрҙе данлаусы һәйкәл асылды
Фото:
Сибайҙа «Әсә булыу» скульптура композицияһын асыу тантанаһы үтте.
Бронзанан ҡойолған әсәй һәм балалар – малай менән ҡыҙ фигуралары ЗАГС янындағы скверҙа урын алды. Скульптуралар композицияһы әсәйҙәргә булған эскерһеҙ һөйөү символына һәм ҡала халҡының яратҡан урынына әйләнергә тейеш. Һәйкәл авторҙары – Мәскәү скульпторҙары ағалы-энеле Вадим һәм Станислав Кирилловтар. Уны эшләүҙә Сибайҙың төҙөлөш ойошмалары ла ҡатнашҡан.
Һәйкәлде асыу тантанаһында Рәсәй юристары ассоциацияһы рәйесе, РФ Федераль Йыйылышы Дәүләт Думаһының граждандар, енәйәт, арбитраж һәм процессуаль закондар сығарыу буйынса комитеты рәйесе, юридик фәндәр докторы, профессор Павел Крашенинников, уның урынбаҫары Андрей Назаров, Сибай ҡалаһы ҡала округы хакимиәте башлығы Фәим Айҙарбәков һәм башҡа рәсми вәкилдәр ҡатнашты. Тантанала билдәләнеүенсә, әсә булыу — Ерҙә мәңге һаҡлана торған ҡиммәттәрҙән, әсә-ҡатын ғүмер бүләк итә, ғаилә усағын һәм йылыһын һаҡлай.
Бөгөн Сибайҙа 320 ғаилә күп балалы ғаилә иҫәпләнә. Ун ете әсә “Әсәлек даны” миҙалы менән бүләкләнгән. Һуңғы йылдарҙа ҡалала тыуымдың тотороҡло артыуы күҙәтелә: әгәр 2009 йылда 1008 бала яҡты донъяға килһә, 2010 йылда – 1044. 2011 йылдың ғинуар-февралендә генә 142 сабый тыуған, тип хәбәр иттеләр ҡала округы хакимиәтенең мәғлүмәт-аналитика бүлегенән.


text:
Рөстәм Хәмитов: «Башҡортостанда авиация кластерын булдырыу өҫтөндә эш алып барыла»
Кесе йома, 1 сентябрҙә, Башҡортостан Президенты Рөстәм Хәмитов «Өфө агрегат производство берекмәһе» асыҡ акционерҙар йәмғиәтендә булды, унда ул предприятиеның етештереү эшмәкәрлеге менән танышты. Өфө агрегат производство берекмәһе авиация ҡорамалдары, төрлө сәнәғәт өлкәләре өсөн электр двигателдәре, нефть-химия продукттарын һурҙырыу насостары, халыҡ ҡулланылышындағы тауарҙар етештерә.
Рөстәм Хәмитов предприятиеның бер нисә цехын, шулай уҡ Технологик компетенция үҙәген ҡараны.
«Өфө агрегат производство берекмәһе» асыҡ акционерҙар йәмғиәтенең генераль директоры Юрий Порошин һүҙҙәре буйынса, авиация сәнәғәте өсөн махсус продукция берекмәнең дөйөм һатыу күләменең яҡынса 75 процентын тәшкил итә. Халыҡ ҡулланылышындағы тауарҙар – 15 процент, нефть һурҙырыу өсөн ҡоролмалар 10 процент тәшкил итә. Илдең авиация-космос комплексында үҙ урынын һаҡлап ҡалыу һәм был тармаҡта үҙенең ҡатнашыу даирәһен киңәйтеү предприятие маҡсаттары булып тора.
Завод продукцияһы менән танышҡандан һуң Рөстәм Хәмитов «Өфө агрегат производство берекмәһе» асыҡ акционерҙар йәмғиәте етәкселеге менән осрашыу үткәрҙе. Кәңәшмәлә республика башлығы төбәктә авиация кластерын булдырыу өҫтөндә эш алып барылыуын әйтте. Визит маҡсаты тап ошо мәсьәләгә бәйле лә инде.
Рөстәм Хәмитов Башҡортостанда ярайһы уҡ ҙур потенциалы булған авиация өлкәһендәге эре заводтарҙың булыуын билдәләне. Мәҫәлән, 25 миллиард һумлыҡ етештереү күләменә еткән «Өфө агрегат производство берекмәһе» асыҡ акционерҙар йәмғиәте. Яҡшы темптар менән эшләгән һәм үҫеш перспективалары булған «Күмертау авиация етештереү предприятиеһы» асыҡ акционерҙар йәмғиәте лә бар республикала.
Шул уҡ ваҡытта «Гидравлика» асыҡ акционерҙар йәмғиәте, «Өфө агрегат производство берекмәһе» асыҡ акционерҙар йәмғиәте кеүек предприятиелар ярҙамға мохтаж.
— Уларҙың ниндәйерәк предприятие булыуын, перспективаларын һәм республика уларға нисегерәк ярҙам итә алыуын асыҡларға теләйбеҙ, — тине Рөстәм Хәмитов.
Оборона-сәнәғәт комплексына ҡараған кисәге федераль дәүләт унитар предприятиелары ҙур территорияларға һәм етештереү майҙансыҡтарына эйә, әммә улар һөҙөмтәһеҙ файҙаланыла. Уларҙың күпселеге иҫке ҡорамалдар менән йыһазландырылған, тимәк, модернизациялауға мохтаж. Эшселәрҙең хеҙмәт хаҡы ла ҙур түгел.
— Предприятиеның бындай кимәлдә эшләргә хаҡы юҡ, — тип һыҙыҡ өҫтөнә алды Президент. – Был кисәге генә түгел, кисәнән алдағы көн.
Рөстәм Хәмитов фекеренсә, авиация өлкәһендәге предприятиелар ниндәйерәк баҙарҙар булыуын, үҙҙәре өсөн перспективалы йүнәлештәрҙе яҡшы аңларға һәм киләсәге өсөн көрәшергә тейеш.
Өфө агрегат производство берекмәһе вәкилдәренә мөрәжәғәт итеп, республика башлығы былай тине:
— Беҙ һеҙҙең тотороҡло эшләүегеҙҙе, киләһе 10-15 йылға программалы булыуығыҙҙы теләйбеҙ.
Оҡшаш тармаҡтарға ҡараған предприятиелар үҙ-ара тығыҙ эш итергә тейеш, тип билдәләне Башҡортостан Президенты. Ошо осраҡта ғына кластер булдырыу мөмкин буласаҡ.


text:
Башҡортостан Дәүләт Йыйылышында эш хаҡы алған депутаттар һаны кәметелә Фото: «Башинформ» мәғлүмәт агентлығы
Башҡортостан Дәүләт Йыйылышында эш хаҡы алған депутаттар һаны кәметелә
Башҡортостан Дәүләт Йыйылышында эш хаҡы алған депутаттар һаны кәметелә Фото: «Башинформ» мәғлүмәт агентлығы
ӨФӨ, 2016 йыл, 19 октябрь. /«Башинформ» мәғлүмәт агентлығы, Арина Рәхимҡолова/.
Башҡортостан Дәүләт Йыйылышында даими нигеҙҙә эшләгән депутаттар һанын кәметергә тәҡдим ителде. Тап улар парламентта үҙҙәренең эше өсөн хеҙмәт хаҡы ала.
Ошондай депутаттарҙың һанын 19 кешегә тиклем кәметеүҙе күҙ уңында тотҡан үҙгәрештәрҙе «Башҡортостан Республикаһының Дәүләт Йыйылышы — Ҡоролтай тураһында»ғы Закондың 1-се статьяһына индерергә тәҡдим ителгән. Төҙәтеү Бюджет, һалым, инвестиция сәйәсәте һәм территориаль үҫеш комитеты рәйесе урынбаҫары Михаил Бугераның Дәүләт Думаһы депутаты итеп һайланыуына бәйле.
«Даими нигеҙҙә эшләгән депутаттар һанын үҙгәртеү төбәктең ҡаҙна сығымдарын оптималләштереүгә йүнәлтелгән», — тип аңлатма бирҙе парламент спикеры Константин Толкачёв.
Әлеге ваҡытта Дәүләт Йыйылышы Рәйесе, уның урынбаҫарҙары, комитет етәкселәре һәм уларҙың урынбаҫарҙары даими нигеҙҙә эшләй.


text:
Башҡортостанда биш уҡыусы химиянан берҙәм дәүләт имтиханын 100 балға тапшырған
Республикала химиянан берҙәм дәүләт имтиханы тапшырған 3564 сығарылыш уҡыусыһының бишәүһе 100-әр балл алған, 122 кеше (3,5%) Рәсәй мәғариф өлкәһенә күҙәтеү менән билдәләнгән 33 балға тиң минималь сикте үтә алмаған. Башҡортостанда был дисциплина буйынса уртаса балл 61,11 тәшкил иткән.
Дөйөм алғанда бар Рәсәй буйынса химиянан иң юғары балды 49 төбәктән 242 кеше йыйған, мәсьәләләрҙе имтиханда ҡатнашыусыларҙың 6,2 проценты үтәй алмаған.
Хәтерегеҙгә төшөрәбеҙ, һайлап алған предметтар буйынса уңышһыҙ һөҙөмтә аттестат алыуға йоғонто яһамай. Был имтихандарҙың ыңғай һөҙөмтәләре БДИ һөҙөмтәләре тураһында таныҡлыҡҡа индереләсәк, сөнки юғары уҡыу йорттарында белем алыуҙы дауам итергә теләүселәргә кәрәк булыуы ихтимал.
Был предмет буйынса БДИ-ны ҡайтанан тапшырыу талап ителһә, быны икенсе йылда ғына эшләргә мөмкин буласаҡ.


text:
Сауд Ғәрәбстаны делегацияһы башҡорт балының сифаты менән таныша
Республикала билдәле башҡорт балын етештереү шарттары менән танышыу өсөн Башҡортостанға Сауд Ғәрәбстаны Короллегенең Honey Gardens Est (Баллы Баҡсалар) компанияһы вәкилдәре килде. Кисә Maysarah Masha’al һәм Hamza Abusitta Башҡортостан умартасылыҡ һәм апитерапия буйынса ғилми-тикшеренеү үҙәгендә булды. Предприятиенан хәбәр итеүҙәренсә, ҡунаҡтар Башҡортостан умартасылыҡ һәм апитерапия буйынса ғилми-тикшеренеү үҙәге продукцияһының ассортименты менән танышҡан һәм үҙ иленә оҙатыласаҡ башҡорт балының, умартасылыҡ продукттары нигеҙендәге дауалау-профилактика һәм косметика сараларының беренсе партияһының күләмдәрен билдәләгән.
–Сауд Ғәрәбстанында бал баҙары бик бай – тиҫтәләгән сорттар беҙгә Европанан, Аргентинанан, Мексиканан һәм башҡа илдәрҙән килтерелә, – тине Maysarah Masha’al әфәнде. – Ләкин беҙҙең компания һатып алыусыларға ысын хазинаны – башҡорт балын тәҡдим итергә теләй. Беҙ бында юғары сифатлы продукция артынан килдек.
Бөгөн, 12 апрелдә, Сауд Ғәрәбстанынан килгән ҡунаҡтар Умартасылыҡ үҙәгенең Архангел районындағы умарталығында булды. Визит программаһында Республика халыҡ медицинаһы һәм апитерапия буйынса дауалау үҙәге менән танышыу ҙа ҡаралған.


text:
Фото:
Башҡортостан Президенты баскетболсылар менән осрашты
Фото:
14 февралдә Башҡортостан Президенты Рөстәм Хәмитов Республика Йортонда Рәсәйҙә һәм Башҡортостанда баскетболды пропагандалаусылар — Олимпия чемпионы, “КЭС-Баскет” Рәсәй мәктәп баскетбол лигаһының почетлы президенты, Рәсәй Студенттар баскетболы ассоциацияһының вице-президенты Сергей Белов, “КЭС-Баскет” Рәсәй мәктәп баскетбол лигаһының генераль директоры Алексей Фролов, Башҡортостан Республикаһының Баскетбол федерацияһы директоры, республикалағы Студент баскетболы ассоциацияһы һәм “КЭС-Баскет” мәктәп баскетбол лигаһы рәйесе Сергей Медведев менән осрашты. Республика башлығы менән осрашыуҙа республиканың йәштә сәйәсәте һәм спорт министры Александр Никерин да ҡатнашты.
— Баскетбол Башҡортостанда бик популяр, — тип билдәләне баскетбол функционерҙары менән әңгәмәлә Рөстәм Хәмитов. – Эйе, беҙҙең профессиональ командабыҙ юҡ, әммә ихата спорты, мәктәп командалары кимәлендә баскетболға ҡыҙыҡһыныу ҙур. Республикала ысын баскетбол командаһы, йәғни квалификациялы уйынсылар барлыҡҡа килеүен теләйбеҙ.
Быға яуап итеп, ватан баскетболының тере легендаһы Сергей Белов шулай тине:
— Беҙ Рәсәйҙә мәктәп спортын юғары кимәлгә күтәрергә, һәм бының өсөн әҙер продуктты ошо спорт төрө — баскетбол менән билдәләргә теләйбеҙ. Был миҙгелдә күмәк халыҡ ҡатнашлығында үткән ярыштарҙа – «КЭС-БАСКЕТ» мәктәп баскетбол лигаһы чемпионатында Рәсәйҙең 906 мәктәбе ҡатнаша.
Был уйынды республикала тағы ла нығыраҡ популярлаштырыу өсөн баскетболды үҫтереүҙең төбәк программаһын ҡабул итергә, бәлки, профессиональ команда ойоштороу хаҡында ла уйларға кәрәктер, — тип билдәләне Сергей Александрович.
Белов был мәсьәләлә республика Президентының уларҙы тулыһынса аңлауын һыҙыҡ өҫтөнә алды.


text:
Республикала 2012 йылдағы облигациялар буйынса 12-се купон килеме түләнгән
ӨФӨ, 2015 йыл, 1 декабрь. /«Башинформ» мәғлүмәт агентлығы, Ксения Калинина/.
30 ноябрҙә Башҡортостандың Финанс министрлығы тапшырыусыға документаль ҡиммәтле ҡағыҙ формаһында 2012 йылдағы облигациялар буйынса 12-се купон килемен түләүгә 26,19 миллион һум аҡса күсерҙе. Был хаҡта ведомствоның матбуғат үҙәгендә хәбәр иттеләр.
«Башинформ» агентлығы хәбәр иткәнсә, 3 миллиард һумға облигациялар сығарыу 2012 йылдың 4 декабрендә урынлаштырылған. Әйләнеш срогы — 1456 көн. Купон осороноң оҙайлылығы 91 көн тәшкил итә. 1-14 купон өсөн купон килеменең ставкаһы йылына — 8,75, 15 һәм 16 купон өсөн 8,65 процент күләмендә билдәләнгән. Түләү ваҡыты — 2016 йылдың 29 ноябре.


text:
Башҡортостан халҡы Яңы йыл каникулдарын йылыла үткәрҙе
Республиканың торлаҡ-коммуналь хужалыҡ системаһы Яңы йыл байрамдарында көйлө эшләне, етешһеҙлектәр ҡыҫҡа ваҡытта бөтөрөлдө.
Яңы йылдың тәүге ун көнөндә йылылыҡ һәм электр менән тәьмин итеү объекттарында дүртәр тапҡыр эш туҡталып торҙо. Бер авария күп фатирлы йортто һыу менән тәьмин итеүгә бәйле булды.
Бар етешһеҙлектәр һәм тотҡарлыҡтар норматив менән билдәләнгән ваҡытта бөтөрөлдө, тип хәбәр итте Башҡортостан Торлаҡ-коммуналь хужалыҡ министрлығының матбуғат хеҙмәте.


text:
Май аҙағында республикала икенсе Эшҡыуарлыҡ аҙналығы башлана
ӨФӨ, 2015 йыл, 8 апрель. /«Башинформ» мәғлүмәт агентлығы, Артур Басиров/.
26 майҙа республикала Эшҡыуарлыҡ аҙналығының яҙғы сессияһы башлана. «Башинформ» агентлығына Башҡортостандың Сауҙа-сәнәғәт палатаһынан хәбәр итеүҙәренсә, был хаҡта форумға әҙерлек мәсьәләләре буйынса эш кәңәшмәһендә иғлан ителде.
Төбәктәге эшҡыуарлыҡ берләшмәләренең осрашыуы «Аҡбуҙат» ипподромының эшлекле зонаһында үтәсәк. Хәҙерге көндә аҙналыҡтың саралар планы әҙерләнә.
2014 йылдың декабрендә Башҡортостанда биш көн дауамында беренсе Эшҡыуарлыҡ аҙналығы үтте. Уның сиктәрендә «Ҡайҙан аҡса алырға?», «Илгә бәләкәй эшҡыуарлыҡ кәрәкме?», «Эшҡыуарлыҡҡа сит ил ярҙам итәсәкме?» кеүек мөһим һорауҙарға яуап биргән саралар ойошторолдо.


text:
Рәсәйҙә командировка таныҡлыҡтары бөтөрөлә
ӨФӨ, 2015 йыл, 14 ғинуар. /«Башинформ» мәғлүмәт агентлығы, Әлим Фәйезов/.
«Российская газета»ның бөгөнгө һанында быйылдан башлап Рәсәй Хөкүмәте ҡарары нигеҙендә командировка таныҡлыҡтары бөтөрөлә тип хәбәр ителә.
Дәүләт һәм эшҡыуарлыҡ ойошмалары хеҙмәткәрҙәренә Рәсәй ҡалаларына командировкаға барғанда ошо таныҡлыҡтарҙы алып йөрөргә кәрәкмәйәсәк.
Хәҙер эш биреүсегә сәфәрҙең датаһы һәм ваҡыты күрһәтелгән поезд йәки самолет билеты ла етә. Командировка таныҡлыҡтары «уларҙың йөкмәткеһе хеҙмәткәрҙәрҙе эш буйынса командировкаға йүнәлтеү тураһында бойороҡтоң йөкмәткеһен ҡабатлауы һәм уны тултырыу өҫтәмә хеҙмәт талап итеүе» арҡаһында бөтөрөлә, тип асыҡлыҡ индерелә ҡарарҙың аңлатмаһында. Хеҙмәткәрҙе икенсе ҡалаға эшкә ебәреү өсөн командировка бойороғо ғына кәрәк.
Әгәр хеҙмәткәр сәфәргә шәхси транспортында барырға теләһә, бында барыһы ла бик ябай. Хеҙмәткәр командировкала булыу ваҡытын рәсми яҙыуҙа күрһәтергә тейеш буласаҡ. Шуның менән бергә сәфәрҙә шәхси транспортты файҙаланыуҙы дәлилләүсе документтарҙы ла тапшырыу зарур.
Рәсәйҙән ситкә сыҡҡанда хеҙмәткәрҙәргә командировка таныҡлыҡтары кәрәкмәй ине, сөнки сикте үтеү тураһында билдә сит ил паспортына ҡуйыла. Бойондороҡһоҙ Дәүләттәр Берләшмәһе илдәренә эшлекле сәфәргә барғанда ла борсолорға урын юҡ: сикте уҙғанда мисәт ҡуйылмаһа, хеҙмәткәрҙең эш буйынса барыуын билеттар менән дә раҫлап була.
«Командировка таныҡлыҡтарын бөтөрөү — йыш командировкаға йөрөүселәр өсөн генә түгел, ошо командировка эштәре менән шөғөлләнеүселәр өсөн дә күптән көтөлгән ваҡиға, — тип билдәләй Стратегик инициативалар агентлығының генераль директоры Андрей Никитин. — Хөкүмәт ҡарары бухгалтерҙарға йөкләмәне кәметергә, был үҙ сиратында бәләкәй һәм урта эшҡыуарлыҡ өсөн сығымдарҙы ҡыҫҡартырға тейеш».


text:
Эшлекле даирәләр делегацияһы Австрияға юлланды
Башҡортостандың эшлекле даирәләр делегацияһы был көндәрҙә эш сәфәре менән Австрияға, Вена ҡалаһына, юлланды. Был Рәсәй эшҡыуарҙарының технологиялар артынан Европаға икенсе “походы” инде.
Сараны ойоштороусы – Австрия-Рәсәй бизнес-ассоциацияһы менән берлектә “Рәсәй терәге” Дөйөм Рәсәй йәмәғәт ойошмаһының Европалағы вәкиллеге.
Сәфәр маҡсаты – ауыл хужалығында, аҙыҡ-түлек сәнәғәтендә, шулай уҡ альтернатив энергетика һәм энергия һаҡлау өлкәһендә бәләкәй һәм урта эшҡыуарлыҡты үҫтереү буйынса Австрия тәжрибәһен өйрәнеү.
“Рәсәй терәге” Башҡортостан төбәк бүлексәһе хәбәр итеүенсә, сәфәр барышында делегация ағзалары Австриялағы ауыл хужалығын һәм альтернатив энергетиканы үҫтереүгә ярҙам итеү буйынса дәүләт программалары, ауыл хужалығын финанслау сығанаҡтары, бәләкәй һәм урта эшҡыуарлыҡты яҡлау механизмдары, шулай уҡ Австрияның инвестицион мөмкинлектәре менән таныша аласаҡ. Улар Австрияның ауыл хужалығы һәм аҙыҡ-түлек сәнәғәте өлкәһендә эшләүсе, шулай уҡ альтернатив энергетика өлкәһендәге төп предприятиеларына барасаҡ.
“Рәсәй терәге” Башҡортостан төбәк бүлексәһе делегацияһы составына уның рәйесе Раил Собханҡолов, Салауат бүлексәһе етәксеһе Михаил Васильев, Туймазы бүлексәһе етәксеһе Лилия Комарова, төбәк бүлексәһе ағзалары Ришат Ғәлиев, Алексей Волошенков, Ирек Баҡыев, Алексей Щербацкий һәм Анатолий Бондарук инде.


text:
2010 йылға мосолман календары сығарылды
Зәйнәп Биишева исемендәге Башҡортостан "Китап" нәшриәте 2010 йылға мосолман календары сығарҙы. Китапта мосолман байрамдары һәм иҫтәлекле даталар күрһәтелгән, намаҙ ваҡыттары бирелгән.
Календарға мосолман дине тәғлимәте, ислам ҡиммәттәре тураһында мәҡәләләр, ғөрөф-ғәҙәттәр буйынса материалдар индерелгән, ғәрәп телендә транскрипция менән һәм башҡорт теленә тәржемә итеп доғалар текстары килтерелгән. Төҙөүсе авторҙар календарь йөкмәткеһенә Ҡөрьәндән аяттар, Мөхәммәт пәйғәмбәрҙең әйткәндәрен, дини темаларға хикәйәттәр һәм мәҫәлдәр индергән. "Мосолман календары" Башҡортостан Республикаһы мосолмандарының Диниә назараты рәйесе, мөфти Нурмөхәмәт Ниғмәтуллин ярҙамында әҙерләнгән.


text:
Төбәктә тулайым һауым йыл башынан алып 1,156 миллион тоннанан ашты
Башҡортостанда тулайым һауым 2013 йылдың башынан алып 1,156 миллион тоннанан ашты.
Шуның 518 мең тоннаһы ауыл хужалығы предприятиелары өлөшөнө, шулай уҡ крәҫтиән-фермер хужалыҡтарына тура килә.
Был ваҡыт арауығында төбәктә 543,8 мең тонналап һөт һатылды, уның 460 мең тоннаһы ауыл хужалығы предприятиеларына тура килә.
Бөгөнгө көнгә Саҡмағош һәм Стәрлетамаҡ райондарында һәр һыйырҙан һөт һауыу буйынса дүрт меңлек сикте үттеләр – 4565 һәм 4372 килограмм.
Һәр һыйырҙан һауылған һөт буйынса өс меңлек сикте әлеге ваҡытҡа 16 район үтте, тип хәбәр иттеләр «Башинформ» агентлығына республиканың Ауыл хужалығы министрлығының матбуғат хеҙмәтенән.


text:
24 майҙа Өфөлә Рәсәйҙең нефть һәм газ химияһы форумы асыла
ӨФӨ, 2016 йыл, 19 май. /«Башинформ» мәғлүмәт агентлығы, Галина Бахшиева/.
24-27 майҙа Өфөләге «ВДНХ-Экспо» күргәҙмәләр комплексында Рәсәйҙең нефть һәм газ химияһы форумы һәм XXIV «Газ. Нефть. Технологиялар» халыҡ-ара күргәҙмәһе уҙа.
Күргәҙмәлә илдең 35 төбәгенән һәм 12 сит илдән 400-ҙән ашыу компания ҡатнаша. Ҡытай Халыҡ Республикаһының 34 предприятиеһы бындай сараға тәүге тапҡыр килә.
Форумдың эшлекле программаһында Өфөләге бер нисә майҙансыҡта 38 сара, шул иҫәптән дәүләт көйләүенә һәм нефть һәм газ химияһында тармаҡ программаларына арналған пленар ултырыш үткәреү ҡаралған.
Дүрт көн барасаҡ форум эшендә 12 меңдән ашыу кеше ҡатнаша. Улар араһында илдең химия, нефть химияһы һәм нефть-газ комплексы компаниялары, федераль һәм төбәк власы органдары вәкилдәре, шулай уҡ сит илдәрҙән һәм төрлө төбәктәрҙән рәсми делегациялар бар.
Форум йомғаҡтары буйынса резолюция әҙерләнә, унда ҡатнашыусыларҙың тармаҡты үҫтереү буйынса тәҡдимдәре индерелә. Һуңынан документ Рәсәй Хөкүмәтенә һәм профилле министрлыҡтарға ебәрелә.
Сараны ойоштороусылар — Башҡортостан Хөкүмәте, Сәнәғәт һәм инновация сәйәсәте министрлығы, Сауҙа-сәнәғәт палатаһы һәм Башҡортостан күргәҙмәләр компанияһы.


text:
Республика Фәндәр академияһы президенты отставкаға киттеФото: Олег Яровиков
Республика Фәндәр академияһы президенты отставкаға китте
Республика Фәндәр академияһы президенты отставкаға киттеФото: Олег Яровиков
ӨФӨ, 2015 йыл, 29 сентябрь. /«Башинформ» мәғлүмәт агентлығы, Эльмира Сабирова/.
Башҡортостан Фәндәр академияһы президенты Рәмил Бәхтизин отставкаға китте. 29 сентябрҙә «Башинформ» агентлығында уҙған матбуғат конференцияһында ул вәкәләттәрен һалыуы тураһында белдерҙе.
Рәмил Бәхтизин үҙенең ҡарарын республика Фәндәр академияһы башлығы һәм Өфө дәүләт нефть техник университеты ректоры вазифаларын бергә алып бара алмауы менән аңлатты. 2014 йылдан ул Өфө дәүләт нефть техник университеты ректоры вазифаһын башҡарҙы, 2015 йылдың 24 апрелендә ошо уҡыу йортоноң ректоры итеп һайланды.
Рәмил Бәхтизин 2011 йылдан алып Башҡортостан Фәндәр академияһын етәкләне.


text:
Фото:
Башҡортостандың социаль һөҙөмтәле предприятиелары аталды
Фото:
6 октябрҙә Башҡортостан Хөкүмәте йортонда «Рәсәй юғары социаль һөҙөмтәлелек ойошмаһы» Бөтә Рәсәй конкурсы төбәк этабының ете номинацияһында тәүге урындарҙы яулаған 15 предприятие билдәләнде.
Конкурстың төбәк этабында еңеүселәр:
1. «Газпром трансгаз Өфө» яуаплылығы сикләнгән йәмғиәте;
2. «Башҡортостан бүлеү электр селтәрҙәре» яуаплылығы сикләнгән йәмғиәтенең «Башҡортостан бүлеү электр селтәрҙәре — Стәрлетамаҡ» филиалы;
3. «Стәрлетамаҡ троллейбус идаралығы» муниципаль унитар предприятиеһы;
4. «Востокнефтезаводмонтаж Акционерҙар компанияһы» асыҡ акционерҙар йәмғиәте;
5. «Шишмә» асыҡ акционерҙар йәмғиәте;
6. «Нефтехим тәжрибә заводы» ябыҡ акционерҙар йәмғиәте;
7. «Альтернатива» пластмасса изделиелар заводы» яуаплылығы сикләнгән йәмғиәте;
8. «Восход» Өфө икмәк бешереү берекмәһе» асыҡ акционерҙар йәмғиәте;
9. «Өфө моторҙар эшләү производство берекмәһе» асыҡ акционерҙар йәмғиәте;
10. «Башинформсвязь» асыҡ акционерҙар йәмғиәте;
11. Башҡортостан Республикаһы «Газ-Сервис» асыҡ акционерҙар йәмғиәте;
12. «Стәрлетамаҡ икмәк комбинаты» асыҡ акционерҙар йәмғиәте;
13. «Башҡортостан» Сауҙа үҙәге асыҡ акционерҙар йәмғиәте;
14. «Эдвис» Уҡыу-методика үҙәге» яуаплылығы сикләнгән йәмғиәте;
15. «Башҡортостандың бәләкәй генийы» яуаплылығы сикләнгән йәмғиәте.
Тәүге урындар яулаған ойошмалар материалдары федераль кимәлдә конкурста ҡатнашыу өсөн Рәсәй Һаулыҡ һаҡлау һәм социаль үҫеш министрлығына ебәрелде, тип хәбәр итә Башҡортостан Хөкүмәте матбуғат хеҙмәте.


text:
Спорт наркоманияны еңергә ярҙам итәсәк
Башҡорт дәүләт медицина университетында Йәштәр фәне көндәре сиктәрендә «Йәштәр араһында наркоманияны иҫкәртеү» темаһына түңәрәк өҫтәл үткәрелде.
— Наркомания дәүләт проблемаһы булып тора һәм туранан-тура илебеҙ именлегенә янай, — тип белдерҙе БДМУ-ның тәрбиәүи эш буйынса урынбаҫары Владимир Юлдашев, – Ләкин бынан сығыу юлы бар – ул наркотиктарға талапты кәметеү, наркоманияны иҫкәртеү. Әгәр йәштәрҙең спорт менән шөғөлләнеү күнекмәһе барлыҡҡа килһә, улар психотроп матдәләр ҡулланыуға тартылмаясаҡ.
Физик тәрбиә саралары менән комплекслы реабилитациялау системаһы проекттары тураһында Урал дәүләт физик культура университетының Башҡортостан институты уҡыу идаралығы начальнигы Оскар Латипов һөйләне.
– Сәләмәт йәшәү рәүеше тураһында өҙлөкһөҙ һөйләшеүҙәр фонында физик культура әхлаҡһыҙлыҡ, ватансылыҡтың юҡҡа сығыуы һәм үҙ һаулығыңа етерлек иғтибар бирмәү күренештәренең бөтә эҙемтәләрен үҙендә тоя, — тип билдәләне ул. – Бөтә йәмәғәт ойошмалары менән үҙ-ара хеҙмәттәшлек алып барыу кәрәк.
РФ Наркотиктар әйләнешенә контроль буйынса федераль хеҙмәттең Башҡортостан Республикаһы буйынса идаралығы вәкиле Эдуард Рәхмәтуллиндың һүҙҙәренә ҡарағанда, һуңғы 10 йылда төбәктә 90-сы йылдар менән сағыштырғанда наркохәлде тотороҡландырыуға өлгәшелгән. Быға хоҡуҡ һаҡлау органдарының ойошҡан эше, наркотиктарҙың легаль әйләнешенә контроллек итеү, профилактик эш алып барыу һөҙөмтәһендә ирешелде. Республиканың бөтә райондарында профилактик программалар, скрининг-тестар ҡулланыла, наркотиктарға ҡаршы муниципаль комиссиялар ҙур эш үткәрә.


text:
Баш ҡалаға Нариман Сабитов исемендәге конкурсҡа Көньяҡ Корея һәм Коста-Риканан да ҡатнашыусылар килде
24-30 октябрҙә Өфөлә Нариман Сабитов исемендәге VIII Асыҡ музыкант-башҡарыусылар конкурсы үтә. Унда Рәсәй ҡалаларынан 50-нән ашыу музыкант ҡатнашасаҡ. Көньяҡ Корея һәм Коста-Риканан да вәкилдәр бар, тип хәбәр итте «Башинформ» агентлығына конкурс директоры Рөстәм Сабитов.
Сараны асыу тантанаһы һәм йәрәбә һалыу 24 октябрҙә 18 сәғәттә Өфө дәүләт сәнғәт академияһында үтә. Жюри составына Рәсәй һәм Башҡортостандың танылған музыканттары һәм йәмәғәт эшмәкәрҙәре инде.
Бәйгенең икенсе туры пианиносылар өсөн – 25 октябрҙә 10.00 сәғәттә Өфө дәүләт сәнғәт академияһында, скрипкасылар өсөн – 18 сәғәттә Урта махсус музыка колледжында, вокалсылар өсөн – 26 октябрҙә 11.00 сәғәттә Өфө дәүләт сәнғәт академияһында үтә. Өсөнсө турға үткән скрипкасылар 27 октябрҙә Өфө сәнғәт училищеһында ярыштарҙың һуңғы этабында ҡатнаша. Вокалсылар өсөн аҙаҡҡы этап – 28 октябрҙә, пианиносылар өсөн 29 октябрҙә Башҡорт дәүләт опера һәм балет театрында үтә.
Конкурсты ябыу тантанаһы һәм лауреаттарҙың концерты 30 октябрҙә 19 сәғәттә Башҡорт дәүләт опера һәм балет театрында үтә.
Бәйгелә 15-30 йәштәрҙәге инструменталистар һәм 18-35 йәштәрҙәге вокалсылар ҡатнаша ала. Һәр категория буйынса дүрт премия һәм «Нариман Сабитов әҫәрҙәрен иң яҡшы башҡарғаны өсөн» исемле ике махсус приз бирелә. Рәсәйҙең Музыкаль конкурстар ассоциацияһы сайтында хәбәр ителеүенсә, беренсе урын өсөн – 80 мең һум, икенсе урын өсөн – 620 мең һум, өсөнсө урын өсөн 40 мең һум күләмендә премия ҡаралған. Концертмейстерҙар ҙа тәбрикләүҙән ситтә ҡалмаясаҡ, уларҙың иң яҡшыларына дипломдар тапшырыласаҡ.


text:
Фото:
Башҡортостандың иң яҡшы хеҙмәткәрҙәренә дәүләт наградалары тапшарылды
Фото:
Республика Йортонда Башҡортостан предприятиелары һәм ведомстволарының иң яҡшы хеҙмәткәрҙәренә дәүләт наградалары тапшырыу тантанаһы уҙҙы. Наградаларҙы Башҡортостан Республикаһы Президенты Хакимиәте Етәксеһе Сергей Молчанов тапшырҙы.
Бүләкләнеүселәр араһында – ауыл хужалығы, эшкәртеү сәнәғәте, транспорт һәм төҙөлөш өлкәһе, социаль учреждениелар, муниципаль берәмек хеҙмәткәрҙәре – бөтәһе 29 кеше.
— Һеҙҙе юғары профессионаллек, яуаплылыҡ, тоғролоҡ һәм ватансылыҡ, Ватанға һөйөү берләштерә. Һеҙ Башҡортостан Республикаһының, икһеҙ-сикһеҙ илебеҙҙең социаль-иҡтисади үҫешенә тос өлөш индерәһегеҙ, — тине Сергей Молчанов. — Бөтә төп күрһәткестәр буйынса, шул иҫәптән кешеләрҙең етешлек үҫеше буйынса яҡшы һөҙөмтәләргә өлгәшеүебеҙҙе билдәләү ҡыуаныслы. Бөгөн улар, алданғы бөтә йылдарға ҡарағанда, яҡшыраҡ һәм күбеһенсә ил буйынса уртаса күрһәткестәрҙән артығыраҡ. Торлаҡ төҙөлөшө күләмдәре тотороҡло үҫешә. Шәхси торлаҡ төҙөлөшөндә йыл һайын үҫеште билдәләп үтергә кәрәк. Минең ҡарашҡа, был, халыҡ табышының үҫешен күрһәтеүсе, социаль мөһим аспекттарҙың береһе. Социаль инфраструктура үҫешә — мөһим социаль объекттар төҙөлә, яңы юлдар, күперҙәр һалына. Бөгөн Башҡортостан Рәсәй Федерацияһының уңышлы һәм имен төбәге булып тора.
Башҡортостан Президенты Хакимиәте Етәксеһе, был бөтә уңыштарҙа һәм ҡаҙаныштарҙа бөгөнгө наградланыусыларҙың ҙур өлөшө бар, тип һыҙыҡ өҫтөнә алды. Башҡортостан Президенты исеменән уларҙың лайыҡлы хеҙмәте өсөн рәхмәт әйтте һәм наградаларҙы тапшырҙы.
Тантана аҙағында Сергей Молчанов бөтә наградланыусылар ҙа артабанда республика һәм ил үҫешенә тос өлөш индерсәктәренә ышаныс белдерҙе.


text:
Фото:
Республика мәктәп уҡыусылары информацион технологиялар буйынса белем кимәлен баһалай
Фото:
Информатика һәм информацион технологиялар буйынса Бөтә Рәсәй олимпиадаһының мәктәп һәм муниципаль этабын уңышлы үткән 99 һәләтле бала артабан төбәк этабында ҡатнашыу өсөн Салауатта йыйыласаҡ. Ул быйыл беренсе тапҡыр Өфөнән ситтә, 12-се урта белем биреү мәктәбе нигеҙендә үткәрелә. Олимпиаданы тантаналы асыу сараһы 21 ғинуарға билдәләнгән. Ул ике турҙа үтә.
Иҫегеҙгә төшөрәбеҙ, уҡыусыларҙың Бөтә Рәсәй олимпиадаһының төбәк этабы ҡышҡы каникулдарҙан һуң старт алғайны. БР Мәғариф министрлығы мәғлүмәте буйынса, быйыл был сарала Башҡортостан мәктәптәренән 2700-гә яҡын уҡыусы ҡатнаша. Информатика буйынса быйылғы олимпиада иҫәбе буйынса ун беренсе. Ә тәүгеһе 1988 йылда Свердловск ҡалаһында булып, Бөтә союз исемен йөрөтә ине. Ул ваҡытта союз республикаларынан 80 уҡыусының ҡатнашыуы билдәле.
Уҡытыусылар фекеренсә, бындай саралар юғары класс уҡыусыларына теге йәки был предмет буйынса белем кимәлдәрен аныҡ баһалау өсөн генә түгел, шул уҡ мәлдә тормош юлында артабан кәрәк буласаҡ сифаттарҙы үҫтерергә лә булышлыҡ итә.


text:
Республикала 2012 йылғы шәкәр сөгөлдөрө уңышынан 120 мең тонна шәкәр етештереләсәк
Илдә булған 78 шәкәр заводының 27-һендә шәкәр сөгөлдөрөн эшкәртеү тамамланған. Эште тамамлаған предприятиелар иҫәбендә Мәләүез һәм Раевка шәкәр заводтары ла бар.
Рәсәй Шәкәр етештереүселәр союзының һуңғы мәғлүмәттәренә ярашлы, Рәсәйҙә әлегә 4,382 миллион тонна шәкәр етештерелгән. Бер йыл элек был күрһәткес 4,513 миллион тоннаға тиң ине.
БР Ауыл хужалығы министрлығының матбуғат хеҙмәтенән хәбәр итеүҙәренсә, быйыл республикала 940 мең тонна шәкәр сөгөлдөрө йыйып алынған. 2012 йылғы уңышты эшкәртеү миҙгеле аҙағынаса 120 мең тонна шәкәр етештереү планлаштырыла.


text:
Сәскә ат һин гүзәл ,тыуған илем!
Музыкаль-әҙәби кисә
Тыуған ил ҡайҙан башлана? Ул тыуып үҫкән ерҙән башлана.Кешегә иң гәзизе уны
тыуҙырған әсә, иң ҡәҙерлеһе-тыуған тупраҡ, иң йылыһы-һине йылытҡан өй усағы, иң күркәме- тыуған өйөң, иң йәмлеһе-тыуған тәбиғәтең.
Тыуған илем-Рәсәй, тыуған төйәгем-Башҡортостан,тыуған ерем-Илешем,
тыуған халҡым, туған телем- иң изге төшөнсәләр.
Ер шарының картаһына
Ҡараһаң яҡшы ғына,-
Башҡортостан шул картала
Бер япраҡ саҡлы ғына.
Әйе , япраҡ, аҡ ҡайындың
Бер япрағы ни бары.
Ә ҡайыны –бөйөк Рәсәй-
Шундай йәшел, юғары.
Картаға ҡарап, еремде;
-Бер япраҡ саҡлы тинем,
Мин хайранмын киңлегеңә,
Башҡортостаным- илем!
Был шиғырҙы республикабыҙҙың оло ғорурлығы булған бөйөк шағирыбыҙ Мостай Кәрим яҙған. Уның ижады мәңге йәшәйәсәк,кешеләрҙе киләсәк көндәрҙә лә уйландырыр,моңландырыр,намыҫты сафландырыр, яҡты моң булып рухтарыбыҙҙы ҡанатландырыр.
Халкым күңелеләй киң далалар
Офоҡтарға китеп юғала.
Башҡортостан һыбай елә кеүек,
Киләсәккә ап-аҡ юрғала.
Ағиҙелдәй шаулап аға тормош 1
Һәм ҡушыла бөйөк Иҙелгә.
Гөлбаҡсалай итер өсөн ерҙе,
Яңы быуын үҫә был ерҙә.
- Йыр «Тыуған яғым минең Башҡортостан»
Республикам башҡалаһы Өфөнөң оҙон тарихы бар.Уның бөгөнгөһө тылсымлы әкиәттең хан ҡалаһын хәтерләтә.
Республикала 21ҡала, 54 район,41ҡала тибындағы ҡасаба,4674 ауыл иҫәпләнә. Бөгөнгөһө 13 меңгә яҡын йылға бар. Иң ҙур ,мул һыулылары булып Ағиҙел, Ҡариҙел, Дим ,Әй һанала.
Күлдәре, тауҙары, иркен баҫыуҙары, бай урмандары-тәбиғәтебеҙҙең күркәм биҙәге булып тора
Әйе , Башҡортостан тәбиғәте менән Швецариянан ары тора! Тағы ла уның ҡайһы төбәгенә генә баҡма- ни менәндер хайран итер, маҡтаныр, ғорурланыр,әллә күпме байлыҡ, муллыҡ, матурлыҡ, аҫыл заттар барлығын күрергә мөмкин. Уның ғорурлығы- эшсән, һәләтле халҡы, нефть, химия, энергетика ресурстары, ҡара тупрағы, игене, башҡорт балы, башҡорт ҡымыҙы, башҡорт аты.
- Йыр- бейеү «Толпар атым»
-Ринат Хәйриҙең «Бәхәс» шиғырын сәхнәләштереү.
- Был донъяның иң матур бер төбәге –Илештер!
-Иң матур ҡояш, иң яҡты ай, иң серле йондоҙҙар Илеш өҫтөндә генә яналыр!
-Донъялағы иң һылыу ҡыҙҙар, иң батыр егеттәр Илештә генә үҫәлер!
- Ер йөҙөндәге иң эшсән ,уңған,иң сабыр һәм игелекле кешеләр , моғайын , Илештәлер!
Был матур һүҙҙәрҙе Илешебеҙҙә тыуып үҫкэн бөйөк шәхес Роберт Миңнуллин яҙған.
Тыуған яғым Илешемә
Байлыҡ бирелгән өйөп.
Йырға күскән Баҙы буйын
Һәр кеше маҡтар һөйөп.
2 - Йыр «Тыуған ауылым»
Беҙҙең яҡтар- дала, урман яғы,
Офоҡтарға етә ҡырҙары.
Беҙҙең яҡтар- ҡояш, нурҙар яғы,
Ҡунаҡсыллыҡ яғы, йыр яғы.
Беҙҙең яҡта шатлыҡ ,һөйөнөстәр
Уртаҡ булған һайын арталар.
Тормош йөгөн беҙҙә бөтәһе лә
Бары төпкә егелеп тарталар.
Ә байрамдар !!!
Һанап бөтөргөһөҙ.
Икмәк булғас, тимәк, йыр ҙа бар.
Һабантуйҙар, уңыш байрамдары,
Ҡаҙ өмәһе…
Гөрләй ыҙбалар.
Табындарҙа күпме ризыҡ тора!
Ләкин икмәк һәр саҡ гел түрҙә.
Унан ҡәҙерлерәк нимә булһын-
Күпме хеҙмәт һалып үҫтер ҙә!!
Күкрәгенә терәп икмәк телеү
Игенсегә нисек килешә!
Икмәк һәм йыр ҡаршы алыр һеҙҙе
Килеп кергән саҡта Илешкә.
Ҡаршы алыр һеҙҙе аҡ ҡайындар,
Туҡ башаҡлы иген ҡырҙары.
Беҙҙең яҡтар- ҡояш, нурҙар яғы,
Ҡунаҡсыллык яғы, йыр яғы.
3 -Йыр «Аҡ икмәк»
Матурлығы өсөн был көндәрҙең
Кемдәр генә ҡорбан булмаған!
Исемдәрен тарих беҙгә үҙе
Һаҡлап килә йыраҡ йылдарҙан!
Бөйөк Еңеүҙең 70 йыллыҡ яҙы яҡынлаша. Илебеҙ күгенең аяҙ булыуы менән беҙ ветерандарға бурыслы.
(«Священная война» көйө яңғырай)
22 июнь. Таң атып килә.Ауыл, ҡалалар тыныс йоҡола.Сабыйҙар иҙрәп йоҡлай. Тик фашистар, сикте боҙоп, үлем уты аса.Бөйөк Ватан һуғышы башлана.
Бер ҡайтырбыҙ, тип китһәләр ҙә
Бик күптәре кире ҡайтманы.
Һуғыштарҙа бөтмәҫ дандар алған
Батырҙар күп беҙҙең Илештән!
(«День Победы»көйө яңғырай )
Илештән һуғышҡа 10220 кеше китә. Ошоларҙың 3379ы исән ҡала,6841е һуғыш яланында ятып ҡала.
1945 йыл 9 май-ҙур ҡорбандар биреп алынған Еңеү көнө килә.
Был һуғыштан Илештең 2 батыр улына Советтар Союзы Геройы тигән исем бирелә.
Муса Гәрәев 2 тапҡыр Советтар Союзы Геройы. Летчик-штурмовик Мәскәүҙә Еңеү парадында ла ҡатнаша.Герой иҫтәлегенә Йәркәйҙә һәм тыуған ауылы Ташшишмәлә музей асыла.
Әнүәр Абдуллин- Дөмәй ауылынан сыҡҡан Герой. Ул Сталинградта, Курск дуғаһында һуғышып, Кенигсберға барып етә.Йәркәйҙә 2 урам ошо батырҙар исемен йөрөтә.
Бынан тыш 7 социалистик хеҙмәт Геройҙары, «Хеҙмәт даны» ордендарының тулы кавалерын бүләк иткән Илеш ере. 34 кеше Ленин орденына лайыҡ булған.Бер генә районда ла ошо саҡлы геройҙар сыҡҡаны юҡтыр.
Бына улар Социалистик хеҙмәт Геройҙары;
Т. Нәжмиев 42 йыл «Искра» колхозында рәйес булып эшләй.
Л.Мәрҙәмшина һәм Н.Зәйнуллин-нефть өлкәһендәге хеҙмәттәре өсөн юғары баһа алғандар.
4 Т.Рахманов-исеме легендаға әйләнгән етәксе.
Р.Зиннәтуллин- «22-се партсъезд» исемендәге колхозды аяҡҡа баҫтыра.
Ф.Яхин- «Октябрь» колхозын етәкләй.
Х.Ғилданов-«Муса Гәрәев» исемендәге колхоздың алдынғы тракторсыһы.
Илешкәйем ғорурлана ала
Күпме батыр ҡыҙы-улына.
Мин Илешкә һәйкәл ҡуйыр инем,
Килһә икән әгәр ҡулымдан.
Илеште Илеш итеп балҡытыусы биҙәктәр, йондоҙҙар күп төрлө. Был биҙәктәрҙе кемдәрҙер уның гүзәл тәбиғәте, кемдәрҙер- уңдырышлы ере, кемдәрҙер уңған кешеләре менән билдәләй.
Ысынлап та, йөрәге менән саф,эштәре менән уңған,күңеле менән йомарт ҡына түгел,йырлы-моңлы кешеләр йәшәй бында.
Илештең данын- ошо ерҙә тыуып үҫкән, фән тауҙарына менгән ғалимдар, ижад киңлектәренә сыҡҡан күренекле яҙыусылар,композиторҙар, рәссамдар,артистар ҙа күтәрә.
Кемдәр һуң улар?
-Профессор Н.Бәхтизин Яңы Аташ ауылынан. «Сулпан» тигән яңы төр арыш орлоғон Илеш ерендә һынап, бөтә Рәсәйҙә танылыу таба. Уның улы Рәмил Бәхтизин-физика-математика фәндәре докторы, профессор.
Р. ҒәниевТәжәй ауылынан сыҡҡан ғалим, академик, техник фәндәре докторы.
К. Әхиәров- педагогия фәндәре докторы, профессор. Уны Башҡортостан «Сухомлинскийы» тип атайҙар.
Илештән сыҡҡан ғалимдар йөҙләгән. Уларҙың барыһын да һанап сығырлыҡ түгел.
- Йыр “Һөнәрҙәр күп- кем булам ?”
Башҡорт һәм татар әҙәбиәте үҫешенә лайыҡлы өлөш индергән яҙыусы-шағирҙар- С.Поварисовты, Ә.Баянды, Р. Хәйриҙе,Х. Сәрйәнде, Р.Миңнуллинды,М.Кәбировты, Р.Ғәскәровты, Ғ.Исхаҡиҙы, Ф.Рәхмәтуллинды,А,Заҡировты, И.Муллаянованы һәм тағы ла бик күп шәхестәрҙе биргән тупраҡ нисек шиғри булмаһын инде.
Музыка донъяһында- С.Ғәлимова, Ф.Сиражетдинова, Ф.Шәйҙуллина,Х.Фатихов, Ф.Нуриева,Ф.Абдуллина,И. Кәлимуллин, Р.Фәхруллина …
Сәхнәнең йәш йондоҙҙары-Д.Сәйетова, З.Мусина,А.Сәйетов, Р.Сәләхова, З.Әсәҙуллина һәм башҡаларҙы биргән ер нисек йырлы-моңло булмаһын. 5
Композиторҙар-Д.Хәсәншин, Р. Әхиәрова, В.Ғәлимов.Үҙешмәкәр композиторҙар-Ф.Харрасов, Р.Мәжитов, М. Ғәҙетдинов.
Рәссамдар- М.Ахунов, Л. Рәхмәтуллина.
Архитектор М.Асаховтар тыуған ер нисек йәмле, гүзәл һәм уңдырышлы булмаһын.
- Йыр «Бәләкәй артист»
Беҙҙең арала ла һәләтле кешеләр күп.Мәктәбебеҙҙең татар теле һәм әҙәбиәте уҡытыусыһы Мансурова Фәнүзә Фаис ҡыҙының «Пар мендәрҙәр» исемле китабы донъя күрҙе. Уның уҡыусыһы Кашапова Таңһылыу ҙа һәләтле ҡыҙ. 11синыфта уҡыған ваҡытта «Яҙ һуҙа дәртле йырын» исемле китабы сығыу бик ҡыуаныслы.
Уҡытыусынан да оло йәнле ,киң күңелле, мәрхәмәтле, игелекле, изгелекле һөнәр юҡтыр был донъяла.
Яңы тыуасаҡ йыл «Уҡытыусылар йылы » тип иғлан ителәсәк. Был йыл һеҙҙең былай ҙа тынғыһыҙ тормошоғоҙға яңы эштәр,йоҡоһоҙ төндәр генә алып килмәһен,ә ижади уңыштарға ирешеп, беҙгә күрһәткән изгелектәрегеҙҙең әжерен күрергә насип булһын
-Һеҙгә теләйем һаулыҡ,оҙон ғүмер,
Шәхси бәхет, донъя рәхәтен.
Шәкерттәрҙең – тырыш инсафлыһын,
Яҡшы ғәмәл ,хоҙай рәхмәтен.
-Һәр саҡ уңыш, еңеү килһен
Мәктәп ғилем юлында.
Онотмағыҙ, Башҡортостан киләсәге
Уҡытыусылар ҡулында.
-Сәстәреңә бәҫтәр ҡунған,
Гүйә, ап-аҡ ҡышҡы урман.
Ғүмер буйы беҙ бурыслы
Рәхмәт һиңә, уҡытыусым!
-Йыр «Уҡытыусыма»
Башҡортостан-баҡса иле,
Илешем-бер сәсәге.
6 Яҡтыларҙан яҡты уның
Бөгөнө,киләсәге.
«Ете таж» бейеүе һәм «Һабантуй» күренеше менән кисә тамамлана.
Тыуған ил ҡайҙан башлана? Ул тыуып үҫкән ерҙән башлана.Кешегә иң гәзизе уны
тыуҙырған әсә, иң ҡәҙерлеһе-тыуған тупраҡ, иң йылыһы-һине йылытҡан өй усағы, иң күркәме- тыуған өйөң, иң йәмлеһе-тыуған тәбиғәтең.
Тыуған илем-Рәсәй, тыуған төйәгем-Башҡортостан,тыуған ерем-Илешем,
тыуған халҡым, туған телем- иң изге төшөнсәләр.
Ер шарының картаһына
Ҡараһаң яҡшы ғына,-
Башҡортостан шул картала
Бер япраҡ саҡлы ғына.
Әйе , япраҡ, аҡҡайындың
Бер япрағы ни бары.
Ә ҡайыны –бөйөк Рәсәй-
Шундай йәшел, юғары.
Картаға ҡарап, еремде;
-Бер япраҡ саҡлы тинем,
Мин хайранмын киңлегеңә,
Башҡортостаным- илем!
Был шиғырҙы республикабыҙҙың оло ғорурлығы булған бөйөк шағирыбыҙ Мостай Кәрим яҙған. Уның ижады мәңге йәшәйәсәк,кешеләрҙе киләсәк көндәрҙә лә уйландырыр,моңландырыр,намыҫты сафландырыр, яҡты моң булып рухтарыбыҙҙы ҡанатландырыр.
Оставьте свой комментарий:
Комментарии:↓ Показать еще коментарии ↓


text:
Баш ҡалала Башҡортостан урыҫтарының икенсе конгресы асылды
30 сентябрҙә Өфөлә, Башҡортостан Дәүләт Йыйылышы – Ҡоролтай йортонда республика урыҫтарының икенсе конгресы үтә. Унда төбәктең муниципаль райондары һәм ҡала округтарынан 300 делегат, Башҡортостан һәм Рәсәй Федерацияһы дәүләт власты органдары, Бөтә донъя урыҫтары халыҡ соборы, Халыҡ-ара славян яҙмаһы һәм мәҙәниәте фонды, РФ Яҙыусылар союзы вәкилдәре ҡатнаша. Форум эшендә шулай уҡ Башҡортостан урыҫтарының икенсе конгресы ойоштороу комитеты рәйесе, республика парламенты спикеры Константин Толкачев ҡатнаша.
— Беҙ бында төбәгебеҙҙең 130-ҙан ашыу халҡы араһындағы дуҫлыҡты һәм берҙәмлекте нығытыу, урыҫ халҡының милли мәҙәниәтен һәм йолаларын үҫтереү буйынса киләһе аҙымдарҙы тикшереү өсөн йыйылдыҡ, — тине Башҡортостан урыҫтары Соборының Башҡарма комитеты рәйесе Владимир Самородов.
Конгресс делегаттары Башҡортостан урыҫтары Соборының Башҡарма комитеты эшенә йомғаҡ яһаясаҡ, йәмәғәт ойошмаһы Уставына төҙәтмәләр индерәсәк. Форумда рус теле һәм мәҙәниәтенең торошона, милләт-ара татыулыҡты нығытыуға, әхлаҡи мәсьәләләргә ҡағылышлы көнүҙәк һорауҙар тикшереләсәк. Фекер алышыу һөҙөмтәләре конгресс резолюцияһында теркәләсәк.
Форум айҡанлы Башҡортостан Дәүләт Йыйылышы йортонда күп төрлө күргәҙмәләр ойошторолдо. Конгресс тамамланғас, делегаттар һәм ҡатнашыусылар С.Т.Аксаков һәйкәленә сәскәләр һаласаҡ һәм XXI халыҡ-ара Аксаков байрамы сиктәрендә Башҡорт дәүләт опера һәм балет театрында үтәсәк Аксаков кисәһендә ҡатнашасаҡ.


text:
Ленин ордены
Ленин ордены (урыҫса Орден Ленина) — Советтар Союзының иң юғары бүләге. 1930 йылдың 6 апрелендә СССР ҮБК Президиумы ҡарары менән булдырылған.
Ленин ордены менән бүләкләү тәртибе буйынса: айырым кешеләр, коллективтар, ойошмалар, йәмәғәт ойошмалары, хәрби частәр, хәрби караптар, хәрби берләшмәләр, союз и автоном республикалар, крайҙар, өлкәләр, автоном өлкәләр, автоном округтар, райондар, ҡалалар һәм башҡа торамалар бүләкләнә. Айырым граждандар фиҙәҡәр хеҙмәте, социалистик Ватанды яҡлауға, Советтар Союзының оборонаға һәләтлеген нығытыуға, халыҡтар араһындағы дуҫлыҡты һәм хеҙмәттәшлекте үҫтереүгә, тыныслыҡты нығытыуға йүнәлтелгән һәм ил алдындағы күрһәткән башҡа ҙур ҡаҙаныштары өсөн бүләкләнгәндәр.
Ленин ордены менән бүләкләү тәртибе бер нисә тапҡыр үҙгәртелгән.
Ленин ордены менән Советтар Союзы Геройы һәм Социалистик Хеҙмәт Геройы исеменә лайыҡ булғандар ҙа бүләкләнә.
Беренсе һанлы Ленин ордены менән 1930 йылдың 23 майында «Комсомольская правда» гәзите йәштәр коллективтары араһында беренсе бишйыллыҡта социалистик ярыштар ойошторған өсөн бүләкләнә. Бер үк ваҡытта гәзитең беренсе һаны сығыуға биш йыл тулыу көнө лә билдәләп үтелә.
Рәссәм Иван Иванович Дубасов Һәм скульптор Иван Дмитриевич Шадр орденды төҙөүҙә ҡатнашыусылар. Рәссәм Дубасов һуңынан Ленин ордены менән үҙе бүләкләнә.
1953 йылға тиклем орден алтындан, Ленин рәсеме платинанан эшләнә.
Советтар Союзының ҡайһы бер күренекле кешеләре Ленин ордены менән бер нисә тапҡыр бүләкләнә, шул иҫәптән:
- 11 тапҡыр — Советтар Союзы Маршалы Дмитрий Фёдорович Устинов;
- 9 тапҡыр — ҡорал эшләүселәр генерал-полковник-инженер Пётр Васильевич Дементьев һәм генерал-полковник-инженер Василий Михайлович Рябиков, тикшеренеүсе һәм Главсевморпуть башлығы Иван Дмитриевич Папанин;
- 8 тапҡыр Армия генералы Павел Иванович Батов, Советтар Союзы Маршалы Александр Михайлович Василевский, Советтар Союзы Маршалы Василий Данилович Соколовский, академик Трофим Денисович Лысенко;
- 7 тапҡыр — Армия генералы Иван Христофорович Баграмян, Советтар Союзы Маршалы Семён Михайлович Будённый, Советтар Союзы Флоты Адмиралы Сергей Георгиевич Горшков;
- 6 тапҡыр — Советтар Союзы Маршалы Георгий Константинович Жуков.
Халыҡ-ара эшселәр һәм коммунистар хәрәкәтендә ҡатнашҡан күренекле эшмәкәрҙәр Георгий Димитров, Долорес Ибаррури, Хо Ши Мин, Фидель Кастро, Отто Гротеволь күрһәткән ҙур ҡаҙаныштары өсөн Ленин ордены менән бүләкләнгән.
Ленин ордены бөтәһе 431 418 тапҡыр тапшырылған.


text:
Башҡортостанда грипп менән ауырымайҙар, әммә прививка яһаталар
Бер аҙнала республика киҫкен респиратор вируслы инфекция менән ауырыусы 12,3 мең кеше теркәлгән, тип хәбәр иттеләр республика буйынса Роспотребнадзор Идаралығынан. Уларҙың иң күп өлөшөн — 70% — 14 йәшкә тиклемге балалар тәшкил итә. Үткән аҙна менән сағыштырғанда ауырыусылар иҫәбе 12,6 процентҡа артҡан. Грипп осраҡтары теркәлмәгән.
Өфөлә киҫкен вируслы инфекция менән 3,7 мең кеше ауырыған, шуларҙың йәнә 72% — балалар. Ауырыу кимәле 35 процентҡа күтәрелгән, шулай ҙа эпидемия сигенән был кимәл 20 процентҡа түбәнерәк.
Республика халҡының биштән бер өлөшөнән күберәге гриптан прививка эшләткән (21,4% йәки 866,3 мең кеше).


text:
Фото:
Монополияға ҡаршы хеҙмәт элеваторҙар эшен тикшереүгә тотондо
Фото:
Рәсәй Федераль монополияға ҡаршы хеҙмәтенең Башҡортостан буйынса идаралығы тарафынан монополияға ҡаршы закондар менән тыйылған, игенде һаҡлау буйынса хеҙмәтләндереүҙәр баҙарында хаҡтар (тарифтар) билдәләүгә йүнәлтелгән килешеүҙәр төҙөү билдәләре буйынса элеваторҙарға, башҡарма власть органдарына һәм айырым хужалыҡ итеү субъекттарына ҡарата алты енәйәт эше ҡуҙғатылды.
Бындай килешеүҙәр төҙөү монополияға ҡаршы закондар талаптарына ҡаршы килә. Ундай килешеүҙәрҙе 2006 йылдың 26 июлендәге “Конкуренцияны яҡлау тураһында” 135-се Федераль закондың 13-сө статьяһы 2-се өлөшөнә ярашлы норматив хоҡуҡ акты сығарыу юлы менән Рәсәй Федерацияһы Хөкүмәте генә төҙөй ала.
Асыҡланған закон боҙоуҙар билдәләре иген – он – икмәк сылбырында икмәккә һәм икмәк-булка изделиеларына хаҡтар артыуға булышлыҡ итеүсе факторҙар булып тора.


text:
2015 йылда баш ҡалала 85 бала үҙ ғаиләһенә ҡайтарылған Фото: Олег Яровиков
2015 йылда баш ҡалала 85 бала үҙ ғаиләһенә ҡайтарылған
2015 йылда баш ҡалала 85 бала үҙ ғаиләһенә ҡайтарылған Фото: Олег Яровиков
ӨФӨ, 2016 йыл, 12 февраль. /«Башинформ» мәғлүмәт агентлығы, Эльмира Сабирова/.
2015 йылда баш ҡалала 85 бала үҙ ғаиләһенә ҡайтарылған. Әлеге ваҡытта Өфөләге балалар йорттарында 275 бала тәрбиәләнә, шуларҙың 91-е — ваҡытлыса (ата-әсәләренең ғаризаһы буйынса). Ошондай һандар килтерҙе ҡаланың опека һәм попечителлек органдарының 2015 йылғы эш йомғаҡтарына арналған кәңәшмә барышында Опека һәм попечителлек идаралығы етәксеһе Татьяна Квасникова. Һуңғы бер нисә йылда Өфөлә етем балаларҙы ғаиләгә урынлаштырыу буйынса хәл үҙгәрҙе. Хәҙер етемдәрҙең 86 проценты ғаиләлә йәшәй.
«Видеопаспорт» федераль проекты ярҙамында Өфөләге 24 етем баланың 12-һе ата-әсәле булды, тағы ла бишәүһе буласаҡ ата-әсәһе менән таныша. 2015 йылдың авгусынан «Мәктәпкәсә донъя» журналында 11 сабыйҙың анкетаһы баҫылды — бөгөнгә уларҙың бишәүһе үҙ ғаиләһен тапты.
Бынан тыш, былтыр Өфөлә яңы тыуған сабыйҙарҙан баш тартыуҙың 50 осрағы теркәлгән, шуларҙың 31-е кире ҡайтарылған, был 62 процент тәшкил итә. 2014 йылда 45 осраҡ булған, 25-е кире ҡайтарылған.
Ҡаланың яңы тыуған сабыйҙарҙан баш тартыуҙы иҫкәртеү хеҙмәте Өфөлә өс йыл самаһы эшләй.